Mendi lasterketa: UT-Muntanyes Costa Daurada-2013: Montsant zeharkatzen\nUT-Muntanyes Costa Daurada-2013: Montsant zeharkatzen\nSiurana ingurua, Ultra Trail Mountanyes Costa Daurada-k zeharkatzen du.\nSiurana eskalatzileen artean oso ezaguna da.\nUltra Trail Mountanyes Costa Daurada\n-Luzera: 90,1 km\n-Kokapena: Prades eta Montsant-eko mendi serra, Tarragona\n-Data: Aste Santuan\n-Parte hartzaileak: 249 irten / 140 bukatu ( % 55 )\n-Info +: http://www.naturetime.es\nPrades, irteera unea\nParte hartzaileak gerturatzen\nDenboradako lehen probetaz hitzgiten\nIbilbidearen erdi-bidean, Vilaplanan ( 43.km ), boltsa bat uzteko aukera zegoenez,\nfurgonetakoek boltsak jasotzen lan ederra izan zuten.\nHasi aurretik tabernako berotsaunaren babesean lasai\nKafetxo bat hartzen hasi aurretik.\nColl de l´Albakoak ere izan ziren\nPredesen -3º zeudenez ondo bebestuta egon behar zen.\nCatalunya-n ere mendi martxetan mendizale ugari ibiltzen da.\nHotzari aurre egiteko buff-ak baliogarriak ziren.\nJaume eta Enric, bien artean makina bat km egindakoak.\nJaume eta bere kuadrila.\nHasi orduko hotzak ingurunea zuritu zuen.\nTxakurra gidari lanak egiten.\nLehen kontrolean animoak eta indarrak osorik oraindik!\nIbilbidean zehar mediterranear inguruko landaretzarekin disfrutatu genuen:\nartea, olibondoak, mahastiak ...\nLokatz piska bat ere izan genuen.\nAlbarca herria muino batean kokaturik, 900m-tara.\nIbilbidean errepide gutxi zeharkatu behar ziren,\nbaina orduan ere segurtasun handia zegoen.\nAmildegi ugari pasa genituen.\nAlbarca-ko kontrola ( 12. km )\nRoca Corbatera ( 1.146 m )\nBidea oso ondo adierazita zgoen.\nMahasti eta olibondoen artean.\nJoan eta Francisco\nLehen eguzki printzak daztatzen.\nCornudella-ko kontrola ( 20.km )\nUTMCD-ko perfila, guztira 4500mD+ / 90 km.\nSiurana herria mendi baten muinoan kokatua dago, 800 m-tara.\nBide zaharretik gorantz.\nKanoiak ikusgarriak dira.\nSiuranan turismotik bizi dira.\nSiuranako alde zaharra\nBide ederra baina kontuz ibili beharrekoa, amildegia ondoan dago eta!\nBuru bat dirudien haitza\nLeku magikoa Siurana ingurua.\nHaitz, amildegi, urtegi, artea ... izadia bere osotasunean!\nSiurana, eskalatzaileen paradisua.\nArboli herri abandonatura iristen.\nCastillejos-eko kontrola ( 34.km )\nOrain arte eginikoa, eta faltatzen zena.\nItsasoa urrutian nabaritzen zen.\nHalako batean elur malutak jauzten hasi ziren,\nez zen harritzekoa, tenperaturak ozta-ozta pasatzen zuen 0º-tik eta!\nVilaplana herria ( 43,2.km )\nVilaplanan ano handi bat geneukan janaria eta gure boltsarekin.\nMakarroiak onak zeuden.\nPistina ondoan baina aurrera egin behar.\nAnoa ondo hornitua zegoen: kafea, salda, freskagarriak, fruta, bolloak ...\nLa Musara-ra iristen.\nEgin beharrekoa parez pare;\nantenen behekaldetik pasatu ginen arteen artetik.\nVilaplana herria behean utzi ostean.\nLa Musara-ko tontorra ( 1.108 m )\nLa Musara herri abandonatutik igarotzen.\nLa Musara-ko aterpea.\nEguneko azken eguzki printzak badoaz.\nTarragonako portua urrutian.\nAlbiol herriko kontrola ( 56. km )\nMont Rall-eko aterpea ( 68. km )\nParte hartzaile batzuk lokuluska bat botatzeko approbetxatu genuen.\nDenboraren poderioz haizeak eta euriak erosionaturiko haitza;\nhorren ondorioz haitzetan zulo eta zubi erraldoiak sortzen dira.\nGauaren iluntasunean bertatik pasatzeak ipuin magiko batean sartzea bezalakoxea zen!\nCapafons-eko kontrola ( 78. km )\nBaltasana tontorra ( 1.206 m )\nBaltasanako muino geodesikoa ( 87. km )\nPrades herria, helmuga! ( 90. km )\nRaquel domina lepotik zintzilikatzen.\nHelmugan eginiko denborarekin, minutu pare bat gehituta!\nAntolatzaileak ere pozik!\nMila esker zure frontalaren argiarengatik!\nUltra Trail Muntanyes Costa Daurada - UTMCD-2013\nAste Santuko oporretako azkenengo astebukaera intentsoa izango da: UTMCD ( 90 km / 4500mD+ 24 orduko epean ) egitera Prades-era abiatu naiz.\nProbara baina fisikoki ez noa ondo prestaturik. Abendutik saltaka badihardut ere, UT-Bandoleros ( 129km / 5500mD+, Grazalema, Cadiz-Malaga ) zeharkaldian ezkerreko orkatilean izaniko bihurrituak 3 aste geldirik egotera behartu bait nau, eta astetxo bestrik ez daramat korrika.\nHala ere gogotsu eta animoso gerturatu naiz Pradesera. Irteera/helmuga gunean, Enric Terricabras, Joan, Jaume eta beste hainbat ultrerorekin bat egin dut. Denbora gutxi izan dugu gure azken abenturak elkarri kontatzeko baina nahiko besarkada handi bat emateko.\nHotza ( -3º ) egiten du eta irteera eman orduko ( 9:03etan ) denok saltaka hasi gara lagunak airean desagertu direlarik. Hasi eta konturatu orduko erratzarekin nihoala konturatu naiz. Enric eta bere txakurra lehen une hauetan zaindari fidelak izan dira, laino artean eta ihintzari aurre eginez. Inguruko adarxkak txuri-txuri daude, gauean hizoztu egin duen seinale.\nAlbarca herrixka izan da gure lehen geldiunea, 12. km-an. Albarca herri bakartia da, muino batean kokaturik Roca Corbatera ( 1.146m ) mendiaren magalean, Montsant mendi zerrako garaiena.\nZeharkaldi guzti honetan familiarekin eginiko irteerak etortzen zaizkit gogora, urteetan Salou aldera etorri izan baikara bai gabonetan bai Aste Santutan. Hala bada, parte hartzaile guztien artetik euskaldun bakarra banaiz ere, ez naiz arrotz sentitzen, eta katalanen artean euskaldunak anai artean murgiltzen gara. Bi herrien arteko elkar ulertu estua nabaria da, hizkuntza, herri sentimendua ... .\nLa Albarca-ra ( 12 km ) iristean bertako aterpean fitxatu eta botellina urez betetzeko aprobetxatu dut. Albarcatik beheruntz egingo dugu Cornudella de Montsant-eruntz. Herri honetan bizitza gehiago dago, nekazaritza eta zerbitzuak uztartuz.\nCornudellarako jeitsieran mahastiak ezker eskubi ditugu ardoaren uztiaketa gogorarazten digularik. "Priorat"\nbertoko ardoaren izendapena da, eta nahiko fama handia du adituen artean. Priorateko mahatsa Frantsiatik ekarri zituzten mende batzuk lehenago ingurune honetan bizi ziren kartuxoek.\nCartuja de Escaladell Espainiako kartuxarik zaharrena da, 850 urte dituelarik. Atera kontuak XII. mendean\napaiz-gizon xelebre hauek anakoretak moduan igarotzen zituzten beraien egunak, jendearengandik urrun eta\nmendian barrena erdi eskutaturik. Kartujo bakoitzak bere baselizatxoa eta klaustroa zuen, eta lurrari etekina\nateratzeko ardoa produzitzen hasi ziren orain dela 400 bat urte. Gaur egun Escaladell-en dagoen kartuxa\nberrizten ari dira eta jadanik ez da inor bizi bertan.\nArdoaren eflubioak miresten, beheruntz goazela hirukote bat osatu dugu hurrengo km-tan nire talde lagunak\nizango diren Joan eta Franciscorekin batera. Joan 58 urteko ultrero esperientzaduna da, makina bat ultretan\negondakoa, eta aurtengo helburu nagusia AndorrakoRonda dels cims duena ( 170 km / 13500mD+ / 62 h max ). Pirineoetako ultra honetan ibilbidea 2000 m inguruan dihardu une oro, batzuetan 1000 m-tara jeitsiz eta askotan 2500-2900 m bitarteko lepoetatik igaroaz.\nBeraz altura handian 2 egun pasatxo ibiltzeak desgaste handia eragiten du. Ehunmilak-en adibidez distantzia (\n168 km ) berdina da, baina ibilbide mota zeharo ezberdina; Ronda dels cims-en Pirineoetako harri eta haitzak gure lagun izango baditugu, Ehunmilak-en pinadiak eta Aralar eta Aizkorriko eremuak.\nFrancisco berriz triathleta gaztea da, ultretan hasi berria. UT-MCD-ko distantzia ( 90 km ) berria da\nberarentzat, eta errespetu handiz saiatzen ari da oraingo honetan. Triathloian distantzia eta espezialitate ( igeriketa, txirrindua, marathoia ) jakin batzutan moldatu behar bazara, askotan zirkuito baten barruan, ultra batean ibilbide aldakorra, garaiera ezberdinekoa, eta mendiko baldintzetan ( haitza, lokatza, elurra, euria, beroa ... ) oinarritua aurkituko dugu.\nHorrela Francisco gure abenturak entzutera itsatsi da.\nSiurana ( 26 km ) herri ezaguna parez pare dugu, hau ere gain batean kokaturik. Erdi aroko gotorleku bat izan zen bere garaian, bertara iristeko amildegiak igaro behar direlarik.\nSiurana gaur egun eskalatzaileen artean meka antzeko zerbait bihurtu da, bertara mundu osoko espezialistak\ngerturatuz. Bertan 9 graduko hormatxarrak aurki ditzazkegu. Harriz eraikitako baseliza eta etxeetatik igarotzean pare bat mendetan atzera egin dugula dirudi. Toki hau magikoa da, orduko xarma mantentzen duelarik. Badirudi mundua bertan bukatzen dela. Errepidea bai behintzat. Ixiltasuna, izadiaren handitasuna eta meditazioa nahi baduzu zoaz Siuranara.\nBaina bakarrik ez zara egongo, aipaturiko eskalatzaile atzerritarren hizkuntza ezberdinak entzuteko ere parada izango duzu. Gustora geldituko ginateke Siuranan hankak gurutzatuta eta eskuak belaunen gainean gora begira meditatzen, baina ibilbideak baila estu batetara garamatza. Jeitsiera nahiko zuzena izan da eta makilak behin baino gehiagotan euskarri moduan erabili behar izan dugu.\nErreka bat igarotzean bailararen goikaldera igotzen hasi gara. Ur jauzi batek ingurune honen edertasuna\nareagotu du, eta ipuin batean joango bagina bezala imaginatu ditugu gure buruak.\nUltra bateko gogortasuna oraindik ez dugu nabaritzen, disfrutatzen ari gara; izadia bere edertasunean\nudaberriko kolore eta usainekin, eta eguraldia lagun aspaldiko partez ur tantarik ez baitugu sufritzen.\nArboli izeneko herri abandonatutik igaro gara. Herrixka honetan etxe zahar batzuen hormak bestrik ez daude\ntente, beste guztia egurrezko abe eta zutabe galdu batzuk dira. Hemendik lehen bait lehen alde egiteko gogoa ematen du. Ihesean hurrengo kontrol gunera iritsi gara; Castillejos, 34. km-an kokaturik. Gustora goaz, gainera orain Vilaplanara doan jeitsiera hartu behar dugu eta laister UTMCDrako erdi aldera iritsiko gara.\nBaina jeisten hasi baino lehen eguraldia beltzitzen hasi da, eta handik gutxira elur maluta batzuk haize fin\nbatek ekarri dizkigu. Espero det euriak gure hankak ez bustitzea Bandoleros-en urte guztirako izan baikenuen.\nMalutak espejismo bat izan dira, etorri diren moduan joan dira, 1000 m-tik 500 m-tara jeistean etnperatura ere igo egin da; -2ºrik 6ºra. Nahikoa Vilaplanan ( 43,5 km ) meresitako atseden bat hartzeko. Bertan kontrol handi bat dago, irteeran utzitako aldatzeko boltsa ere gure zain dugu. Makarroi entsalada pare bat irentsi, salda beroa edan eta bertakoekin argazki batzuk atera ostean, 15´-ren bueltan berriro martxan jarri naiz.\nKalkulagailua atera det; 43,5 km 7h03´tan egin ditut, eta gogotsu noa oraindik. 44,5 km falta zaizkit eta\nantolakuntzak 18 ordu ematen dizkigu, guztira 24 orduko epea baitugu. Beraz, eguraldia lagun, ibilbide ederra, talde jatorra ... zer gehiago behar dugu. Fisikoki baina nahiko patxal aurkitzen naiz, hasieran aipaturiko entrenamendu falta, lesioa medio, nabari baitut. Hau dela eta indarrak erregulatzea izango da estrategia. Mont Ral-en, 78. km-an, bukaerarako 22 km faltan, lo egiteko aukera dago, beraz aukera hori buruan det hurrengo km-tan, are gehiago 20:30tarako iluntzen hasi denean.\nLa Musarako ( 50 km ) igoera poliki baina gelditu gabe egin det Joanekin batera. Hemengo hormatzarrak\nikusgarriak dira. Goian aterpe bat dago, jadanik bizpahiru aldiz bisitatu duguna familiarekin. Paraje hau\nezaguna dut, eta umeekin gozaldutako cola-caoak oroitzen hasi naiz. Oraingo honetan jarraitu beharra dago eta basoan sartu gara.\nAlbiol-era iritsi behar gara aurretik, eta bidea arteaz josita dago. Askotan basurdeak moduan makurtuta igaro behar gara landaretza itxi batetik zehar. La Musarako bi antenak goian ditugu baina zuhaixken artean ez ditugu ikusten. Bidean Chali ezizenarekin batailatutako neska morroska batekin topo egin det, ultretan urteak daramatzana; UTMB, Transgrancanaria, Ehunmilak ... eginak dituena. Berarekin hala ere hizketaldi txikia izan dut ziztu bizian Albiol-eruntz jo duelako. Piskanaka piskanaka ibilbideko zonalderik itsuena atzean uzten ari gara, eta azkenean Albiol-era iritsi gara.\nGaua iristear dago, arratsaldeko 20:00ak dira eta laster bekokiko argia, frontala, motxilatik atera det.\nAzken ultratik pilak berriztu gabe ditut, eta hurrengo pasarteetan nabarituko det ganorazko argiaren falta.\nMas de Fores ( 62 km ) bailara azpian dago eta Mont-Ral-era ( 68 km ) iristeko irrikitan gaude.\nLogurea sartu zait eta Bandolerosen ez bezala lo egiteko gogo itzala dut. Cadizen 2 gau lo egin gabe igaro\ngenituen baina logure aldetik ondo ibili banintz ere, Tarragona aldean lehen gaueko iluntasunarekin batera ohea irrikatzen ari naiz. Horrela Mont-Ral-eko aterpetxean sartzearekin batera banku luze batean etzan naiz, eta handik gutxira sofa batean seko lo gelditu naiz. Esnatu naizenerako ordu 2 igaro dira. Azken egunetako entrenamenduek lesio batetik atera berritan, gehi Saloun igarotako azken gauean lo gutxi egin dudala kontutan izanik gorputzak gustora hartu du atseden hau.\nAterpeko zaindariak azkena naizela aipatu dit. Proban 249tik 141 gelditzen garela. Lasai nabil, gaueko 01:00ak dira eta falta zaizkidan 22 km-ak egiteko 8 ordu ditut oraindik, proba burutzeko 24 orduko epea 9:00etan bukatzen baita.\nMont-Ral-eko aterpetik irtetzean ingurune misteriotsu batekin bat egin det. Bakarrik noa, musika belarrietan\njarrita, gauaren iluntasunean eta haizearen zurrunbiloan sarturik. Halako batean mendian zulo bat zabaldu da\neta arku perfektu baten barrenetik igaro naiz. Beste aldean amildegi handi bat nabari det, haizea areagotu egin baita eta landaretzak beheruntz egin baitu. Tarte batzuetan arkaitzetatik katuak moduan puntetan nihoa. Hau gozamena, bakarrik, indartsu eta gauaren ilunean, haizeak laztantzen nauen bitartean.\nBapatean kobazulo batean sartu naiz. " Hemendik izango al da bidea ? " Ibilbide hau ikaragarria da. Egun argiz ikusteko aukera galdu dudala pentsatzen dut momentu batean, baina gaua, nire maitalearekin gustora noa. Beste arku bat, " ez zen lehengoa izango ba! " esaten diot nire buruari, amets batean sarturik egongo banintz bezala. Ez, beste arku perfektu bat da, eta gero beste bat, eta gainera lehenengo gainetik igaro beharra zegoen. Hau fantastikoa da! Liluraturik nago. Eta lilurak bidea galtzera eraman nau. Gainera azkena naiz, baina halako batean frontal baten argia nabaritu det. Erratza delakoan atzera egin det. Bueltan ez det inor ikusi. Erratza baldin bazen balizak kentzen ibiliko da. Horrela zen, laster bide egokia hartu det eta Capafonts-era goizeko 4:10etan iritsi naiz. 10 km egiteko ia 3 ordu behar izan ditut, hainbeste arku, kobazulo, maitale eta frontalaren argi kaxkarrak bere eragina izan dute.\nErratzak David du izena, eta hemendik helmugara berarekin burutuko det falta diren 12 km-ak. Tartean Baltasana ( 1.206 m ) mendiko tontorrera igo beharra dugu. Loak berriro arrapatu nau, eta Daviden ipuintxoei esker bidea zuzen jarraitu det. Baltasana mendia orain dela 20 bat urte igoa nuen, beraz ingurunea ezaguna egiten zitzaidan. Gazte denborako kontuekin, firin faran Prades-era iritsi gara, jadanik egunsentiaren lehen eguzki printzekin.\nHelmugan lagun batzuen berri izan det: Chalik proba bertan behera utzi du Capafonts-en hotza dela eta, maila pirata fin batzuk besterik ez zituelako. Joan ere Mont-Ral-en erretiratu da, eta Franciscok 3 ordu atera dizkit.\nAntolakuntzako Raquelek lepotik domina bat zintzilikatu dit eta lehen bait lehen helmugako denborarekin argazki pare bat atera ditugu. Antolakuntzakoek ultra eder honi amaiera emateko gogoa zuten eta azkena iritsi denean, festa bat izan da beraientzat ere. Egin duten lan guztia eskertu diet, eta ibilbide ikaragarria dela azpimarratu ere.\nHorrela ba hurrengoa Xtrem-Apuko ( 85km / 6000mD+, Zaramillo ) apirilaren 20an izango da. Ondo izan!\nUT-Muntanyes Costa Daurada - 2013en eginiko denborak:\nPrades, 00 km / 09:03\nLa Albarca, 12 km / 11:04 / 2h01´\nCornudella del Montsant, 20 km / 12:08 / 3h05´\nSiurana, 26 km / 13:04 / 4h01´\nCastillejos, 34,1 km / 15:03 / 6h00´\nVilaplana, 43,5 km / 16:36 / 7h03´ / ( 16:50 irten )\nLa Musara,50 km / 18:00 / 8h57´\nAlbiol, 56,5 km / 20:05 / 11h02´\nMas de Fores ( Alcover ), 62km / 21:10 / 12h06´\nMont-Ral, 68 km / 23:10 / 14h06´(01:15irten/lo 2h )\nCapafonts, 78 km / 04:10 / 19h06´\nErmita Abellera, 82,5 km / 5:20 / 20h17´\nBaltasana, 87 km / 6:54 / 21h51´\nPrades, 90 km / 7:34 / guztira: 22h31´\nEgilea: Mendi lasterketa ordua: 22:46


José Alcina Franch - Wikipedia, entziklopedia askea.\nJosé Alcina Franch (Valentzia, 1922ko abuztuaren 23a - Madril, Espainia, 2001eko urriaren 28a) espainiar antropologo, historialari eta arkeologoa izan zen. Gizonik adituenetako bat izan zen Ameriketako aldi hispaniarraren aurreko ikerketan.\nValentzia, 1922ko abuztuaren 23a\nMadril, 2001eko urriaren 28a (79 urte)\nantropologoa, arkeologoa, katedraduna eta historialaria\nValentziako Unibertsitatean egin zituen ikasketak, eta bertako irakasle laguntzaile izan zen. Geroago, Madrilgo Unibertsitatean, Parisen eta Mexikon sakondu zituen ikasketak. Madrilgo Unibertsitatean irakasle, eta Sevillakoan eta Madrilgoan katedradun. Madrilgo Unibertsitateko Antropologia eta Etnologiako sailaren Revista Española de Antropologia Americana aldizkariaren bitartez, arkeologiaren ikuspegi berritzailea azaldu zuen Alcinak, zientzian eta herrien bilakaeran eta historian oinarriturik.\n1960 eta 1980ko hamarkaden artean, hainbat arkeologia-indusketetan parte hartu zuen Perun, Ekuadorren, Guatemalan eta Mexikon. Erakunde garrantzitsuen omenaldi eta sariak ez ezik, Amerika eta Europako hainbat herrialdetako sari handienak ere bereganatu zituen. Bere herrian Ameriketako arkeologia eta antropologiako ikerketen bultzatzaile izanik, hango hispaniar aurreko artea ekialdeko eta mendebaldeko zibilizazio handienen parean jartzen arduratu zen Alcina. Sinposium, biltzar eta erakusketa ugari antolatu zituen, besteak beste 1992an Madrilgo Arkeologia Museo Nazionalean Antzinako Mexikoko kultura aztekari eskainitako erakusketa gogoangarria. Bibliografia zabala du.\nFuentes indígenas de México (1956)\nManual de arqueología americana (1965)\nOrigen transatlántico de la cultura indígena de América (1969)\nArqueología antropológica en España (1975)\nL'Art Précolombien (1978)\nArte y Antropología (1982)\n(Gaztelaniaz): José Alcinaren curriculuma.]


gureGOURMET: zertan datza proiektuak\ngureGOURMET: bizi ezazu esperientzia\nProiektu fresko eta berritzailea da, komunikazio erreminta nagusi gisa marketin birala erabiltzen duena, hau da, kontsumitzaileei gure produktuei buruz hitz egitea eta promozioa egitea ahalbidetzen diena, presentzial eta online moduetan.\nZertan datza poiektua?\nKomunikazio-eragin eta ikusgarritasun komertzial altuko marketin kanpaina bat da.\nIrun eta Hondarribiko produktuez osatutako 12-14 kaxa emango dira, produktuen enbaxadore izango diren 12-14 pertsonei. Euren lagun edota familiakideekin dastatuko dituzte produktuak eta momentu hori sare sozialen bidez partekatuko dute, produktuei buruzko iritzia emateaz gain.\nProduktuek eta enpresek publizitate positiboa izango dute ondorengo ekintzen bitartez:\nIrun eta Hondarribiko interesgune ezberdinetan (informazio bulegoak, jatetxeak, saltokiak, etab.) banatuko diren 2 hizkuntzetan prestatutako 2.500 liburuxkatan agerpena.\nAipamenak prentsan eta komunikabide ezberdinetan.\nOrdaindutako promozioak sare-sozialetan.\nKaleetan inpaktu bisuala sortuko duen kanpaina (kaleetan zehar kaxak ipiniko dira produktuekin).\nBidasoa bizirik-eko webgunean agerpena: enpresen logotipoa ipiniko da enpresen webgunearen estekarekin.\n“Ahoz-aho” efektuaren eragin positiboa, produktuak dastatu duten pertsonek produktuei buruz hitz egingo dute eta ezagutzera emango dituzte, bai presentzialki eta baita sare sozial ezberdinen bitartez.\nEnpresen marka eta produktuen agerpena proiektu osoaren laburpen-bideoan.\nKalitatea, zaporea, bilgarria… bezalako ezaugarriak baloratzen diren kontsumitzaileen iritzien emaitzak jasoko dituen azken txosten bat jasoko dute enpresek.\nAholkularitza egokitua enpresen erronkak ezagutzeko.\nProduktuen ontzi berrientzat diseinu berriak egitea: eskualdeko diseinatzaileen laguntzaz, agroelikadurako enpresa parte hartzaileek haien produktuen ontzi berrientzat diseinu berriak egitea, merkatuko joerak kontuan hartuta.\nProiektu aitzindari eta deigarri bat da, kontsumitzaileak publizitatea positiboki jasotzen baitu eta ez, ordea, ohituta dauden moduan.\n“Gipuzkoako enpresa ehunaren lehiakortasuna indartzea Sustatzeko programan txertatuta dago ekimena, eta Gipuzkoako Foru Aldundiko Ekonomia Sustapena, Landa Garapena eta Lurralde Oreka departamentuaren finantziazioa jasotzen du.\nNola izan zen gureGOURMET azken edizioa?\nBizi ezazu esperientzia\nZertan datza proiektuak\nboxGOURMET kaxa Ikus ezazu\nJarraitu esperientzia gure blogean


2019ko azaroaren 19a, asteartea | Ordua Euskal Herrian 08:28:32\nEuskal Herrian azken hamarkadatan bizi izan den gatazka politikoak mota askotako biktimak eragin ditu. Giza Eskubideen Behatokiak estatuen hainbat biktima elkartu zituen 2014ko hondarrean, haien sufrimendua azaleratu eta kontzeptu-mapa batera eramateko. Gerra zikinaren biktimak, presoen senideak eta torturatuak bildu zituen taldeka, sentimenduak partekatu eta gizartean ikusgarri egiteko helburuarekin.\nGerra zikina, tortura eta presoen senideen sufrimendua azaleratzeko Giza Eskubideen Behatokiak egindako talde dinamikak bideratu zituen Xuban Intxaustik.Dani Blanco\nGALek hildako Ramón Oñederra Kattu-ren gurasoak elkarrizketatu ditugu, Pruden Oñederra eta Arantza Bergara. Iker Moreno torturatua eta torturak sakon ikertu dituen Oihana Barrios psikologoaren testigantzak ere ekarri ditugu. Izaro Arruartek anaia eta bikotea ditu espetxean, Almeria-Paris 2.000 kilometroko lerroan bidaiatzen du 19 hilabeteko umearekin.\nXuban Intxausti izan da biktima hauen bizipenen azaleratzea dinamizatu duena: barnean dituztenak mahai-gainera atera, paperera eraman eta ondoren kontzeptu-mapa bihurtu. Ekimenak balio izan zien barrenak arakatu eta esperientziak partekatzeko. Horrez gain, Intxaustiren esanetan, “oso garrantzitsua da sufrimendua gizarteratzea” eta horretan jardun dute hainbat hilabetetan hainbat hedabidetan. Biktimez inoiz baino gehiago hitz egiten den garaian, herritar askok sufritzen jarraitzen du oraindik. Pertsona zehatzen bidez, haien egoeraren printza bat eskaini nahi izan da LARRUN honetan.


«Bankuek estres testak gainditzeak ez du esan nahi finantza-erakundeek bete beharko luketen eginkizun soziala betetzen denik» | LAB SINDIKATUA\nEkintza Soziala «Bankuek estres testak gainditzeak ez du esan nahi finantza-erakundeek bete beharko luketen...\n«Bankuek estres testak gainditzeak ez du esan nahi finantza-erakundeek bete beharko luketen eginkizun soziala betetzen denik»\nKutxabank pribatizatzearen aurkako Plataformaren ustez, estres testak gainditzea ez da inolako bermea frogatzeko bankuen benetako kaudimena, beren aktiboen benetako balioa, eta askoz gutxiago ikusteko ea benetan betetzen dituzten beste eginkizun batzuk, esaterako zerbitzu publiko izatea, sare produktiboarekiko inplikazioa eta aberastasunaren bidezko banaketarako tresna izatea.\nKutxabank pribatizatzearen aurkako Plataformaren irakurketa Bankuen estres testaren aurrean\nEstres testak gainditzeak ez du esan nahi finantza-erakundeek bete beharko luketen eginkizun soziala betetzen denik\n«Estres testak gainditzeak ez du esan nahi finantza-sistemak bere eginkizun soziala betetzen duenik. Oraingo test hau bankuek eta Europako Banku Zentralak Oliver Wyman aholkularitzarekin egin dute, bankuen esku hamarna milaka milioi euro jarri eta gero, akziodunen interesak bermatzeko.\nMario Fernandez Kutxabankeko presidentearen esanetan, nota ona lortzeko eragiketak egin ondoren akzioak saldu behar dira eta akziodunen irabazi aukerak hobetu.\nKutxabank pribatizatzearen aurkako Plataformaren ustez, estres testak gainditzea ez da inolako bermea frogatzeko bankuen benetako kaudimena, beren aktiboen benetako balioa, eta askoz gutxiago ikusteko ea benetan betetzen dituzten beste eginkizun batzuk, esaterako zerbitzu publiko izatea, sare produktiboarekiko inplikazioa eta aberastasunaren bidezko banaketarako tresna izatea. Krisian kiebra jo zuten erakundeek ere, zeinak orain eta etorkizunean diru publikoz sostengatuak izango diren (Bankia, Catalunya Caixa, Irlandakoak, etab.), gainditu zituzten aurreko test eta kontrolak. Bestalde, proba hauetatik onik ateratzeak ez du esan nahi finantza-erakundeek kreditua emango dutenik, hots, beren benetako funtzioa beteko dutenik.\nTest hauek irizpide berriekin egin dira, eta hauek ikuspuntu sozialetik zalantzan jartzekoak dira, izan ere, finantza-erakundeek sare produktiboarekiko duten konpromisoa zigortu egiten baitzuten; ondorioz, nota hobea ateratzeko finantza-erakundek empresa estrategikoetan zituzten akzio-pakete handiak saldu dituzte. Esaterako, Kutxabankek enpresa industrialetako bere aktiboak murriztu egin ditu, eta 340 milioi euroko balioa zuten hainbat kontratu putre-funtsei saldu die (horren truke 5 milioi euro besterik ez duelarik jaso, bitartekarien komisioak kendu eta gero). Etekinak lortzeak estres testeko emaitza hobetzen du, horretarako komisioak igo, etxe-gabetzeak agindu, gizarte-ekintza murriztu edota lanpostuak kendu nahiz langileen soldatak jaitsi behar badira ere; haatik, horrek ez du inola ere esan nahi finantza-erakundeek bete beharko luketen eginkizun soziala betetzen denik.\nGure Plataformak ohartarazi nahi du Kutxabankek beste finantza-erakunde batzuk erosi balitu, zuzendaritzaren eta pribatizazioa babestu duten alderdien nahiari jarraiki, estres testean askoz nota txarragoa aterako zukeela.\nEstres testak, bere logikaren arabera, frogatzen du Kutxabankeko akzioak saldu beharrik ez dagoela. Bere akziodunen artean kapital pribaturik ez sartzeko konpromisoa hartu beharko litzateke, eta akzioen %100 kapital pribatuarengandik aparte mantendu. Gogoratu beharrekoa da egungo Kutxen Legeak akzioen %100 banku-fundazioen esku mantentzeko aukera ematen duela, baldintza jakin batzuk betez gero, besteak beste, kaudimena bermatzeko funts bat sortzea. Halako funts bat sortzeko zenbat diru beharko litzatekeen ez dute inoiz zehaztu, baina argudiotzat erabili izan du Kutxabankeko zuzendaritzak etorkizunean kapital pribatuaren sarrera justifikatzeko. Estres testen datuek diotenez, ordea, funts hori oso txikia izan beharko litzateke, eta ondorioz, Kutxabankek ukatu egin beharko luke bere akziodunen artean kapital pribatua sartzea. »


Medicusmundi bizkaiko boluntario taldeak aurrera jarraitzen du bere Crowdfunding kanpainarekin, Guatemalako El Reposo herriko osasun-etxearentzat oinarrizko materiala erosteko asmoz. Kanpaina apirilaren 21ean hasi zen eta bere helburua honakoa izan da: 40 egunetan 3500 euro lortzea tokiko osasun etxearentzat materiala erosteko (pisu pediatrikoak, txertoak gordetzeko hozkailuak, esku-oheak eta abar).\nEpea amaitzeko 17 egun falta dira, eta elkarteko boluntarioek 2180 euro batu dituzte. Dirua lortzeko jardunaldi nagusiak apirilaren 28an eta 30ean ospatu ziren: “Guatemalarekin elkartasun ahotsak” Hika Ateneoan eta “4 ordu elkartasunez” Ur Basque People taldearekin Getxon. Medicusmundi bizkaitik eskertu gura dugu ekimen hauetan lagundu duten guztioei: Hika Ateneoa, Arymux, HdH eta Vinagre de Moderna musika taldeak, Ur Basque People eta abar. Halaner, Kukumiku plataformaren bidez ekarpena egin duten pertsona guztien lana eskertu nahi dugu.\nHala ere, elkartasun keinu eta ekarpen ugari jaso arren, oraindik 1300 euro falta dira aurreikusitako helburura heltzeko eta El Reposorako beharrezkoa den material guztia erosteko. Hori dela eta, medicusmundi bizkaiko boluntario-taldeak norbanako eta taldeei dei egiten die kanpaina honetan laguntzeko.\nEl Reposo herria Quetzaltenango departamenduko hegoaldean dago, eta 3709 biztanle ditu, zazpi komunitate ezberdinetan banatuta. Gaur egun udalerriak osasun-etxe txiki bat dauka, mediku eta erizain batekin, baina osasun-material falta handia dutenez, herritarrek 46 kilometrora dagoen ospitalera joan behar dute, horrek eragiten duen denbora eta diru-galerarekin.\nOrain arte lortutako diruarekin, Osasun-etxearentzat oso garrantzitsua den materiala erosteko aukera egongo da, baina ez da nahikoa dituzten beharrizan guztiei aurre egiteko. Ekarpenak egiteko honako webgunera jo daiteke:\nBeste behin ere medicusmundi bizkaiak eskerrak eman nahi dizkie ekarpenak egin dituzten pertsona eta talde guztiei. Eskerrik asko!


ELEKTRIZITATEA:

Zer da?

Karga elektrikoa

Korronte elektrikoa

Zirkuitu elektrikoen osagaiak

Elektrizitatearen efektuak

\nZER DA? Geldirik dauden edo higatzen ari diren kargaelektrikoek eragindako fenomenoen multzoa eta haiekin lortutako energia mota da. Ekektrizitatea atomoen elektroien mugimenduak sortutako energia mota da . 4.\nKARGA ELEKTRIKOA:

Gorputz guztiak materiaz osatuta daude, eta zenbait propiate dituzte, esaterako, masa, bolumena edo karga elektrikoa. Karga elektrikoa positiboa ala negatiboa izan daiteke. Gorputz batek mota bakoitzeko zer kantitae duen kontuan hartuta, gorputz hori positiboa, negatiboa ala neutroa dela esaten dugu.

\nKORRONTE ELEKTRIKOA:

Kontrako karga elektrikoa duten bi gorputz elkarren ondoan jartzen baditugu, karga elektrikoak gorputz batetik bestera mugitzen hasten dira, bi gorputz karga bera izan arte. Gorputzen barruko karga elektrikoen lekualdatze edo mugimendu horri korronte elektrikoa deritzo.

\nZIRKUITU ELEKTRIKOEN OSAGAIAK:

Sorgailua

Eroaleak

Etengailuak

Hargailuak

\nELEKTRIZITATEAREN EFEKTUAK:

Beroa sortzea

Argia sortzea

Mugimendua sortzea

Magnetismoa sortzea

Irudiak eta soinua sortzea


Barazkigintza ekologikoari buruzko Galdakaoko ikastaroan parte hartzeko epea martxoaren 6an irekiko da - Deia\n27ra arte izango da zabalik\nBarazkigintza ekologikoari buruzko Galdakaoko ikastaroan parte hartzeko epea martxoaren 6an irekiko da\nPlazak mugatuak direnez inskripzio-hurrenkeraren arabera banatuko dira\ndeia.eus 04.03.2020 | 11:11\nBarazkigintza ekologikoari buruzko Galdakaoko ikastaroan parte hartzeko epea martxoaren 6an irekiko da. Galdakaoko udala\nBarazkigintza ekologikoari buruzko Galdakaoko ikastaroan parte hartzeko epea martxoaren 6an irekiko da.\nBarazkigintza ekologikoari buruzko Galdakaoko ikastaroan parte hartzeko epea martxoaren 6tik 27ra bitartekoa izango da. Doakoa da ikastaroa. Plazak mugatuak direnez inskripzio-hurrenkeraren arabera banatuko dira.\nApiril amaieran eta maiatz hasieran barazkigintza ekologikoari buruzko ikastaroa eskainiko du Galdakaoko Udalak, Ingurumen eta Garapen Iraunkorreko Arloaren bitartez. 16 urtetik gorako pertsonei zuzenduta dago ikastaroa, doakoa izango da, eta Galdakaon erroldatuta daudenek lehentasuna izango dute. Plazak mugatuak dira eta inskripzio-hurrenkeraren arabera banatuko dira. Izen emateko epea martxoaren 6tik 27ra bitartekoa izango da.\nGaztelaniaz: Apirilak 21, 23, 28 eta 29\nEuskaraz: Maiatzak 4, 5, 11 eta 12\nPlaza mugatuak dira (15 gehienez) eta inskripzio-hurrenkeraren arabera emango dira. Udalerrian erroldatuta daudenek lehentasuna izango dute.\nEgiako ortu ekologikoen dinamizatzailea den Xabier Gomezek zuzenduko ditu saioak.\nInskripzioa galdakao.eus/ikastaroak helbidearen bidez egin daiteke, "Inskripzioa barazkigintza ekologikoari buruzko ikastaroa" egiteko dala adieraziz.\nIkastaro honen helburua zera da: oinarrizko aspektu teorikoak eta praktikoak zabaltzea (printzipioak, klima, laborantzaren egutegia, substratu egokiak, ongarri organiko motak eta prebentziozko tratamendu naturalak), autokontsumorako barazki arruntenen laborantza ekologikoan lehenengo pausoak eman ahal izateko. Horrez gain, laborantzen elkarteari buruzko zertzeladaren bat emango da, bertoko barietateen garrantziari eta landara usaintsuei ere aipamena eginez.


Sintomak dituztenei eta haien kontaktuei egiten diete PCR proba Nafarroan | Gizartea | Berria\nNafarroako Parlamentuko ganbera nagusia, atzo, kontrol saioan. NAFARROAKO PARLAMENTUA Tamaina handiagoan ikusi\nHemendik aurrerako bide luze eta konplexuan, giltzarri izango da osasun sistemak lehenbailehen atzematea kutsatu direnak, bai eta haren kontaktuak ere. Atzo, parlamentuko kontrol saioan, Santos Indurain Osasun kontseilariak nabarmendu zuen Nafarroa prest dagoela erronka horretarako. Batetik, COVID-19aren sintomak garatzen dituzten «herritar guztiei» PCR proba egiten diete ospitaleetan eta osasun etxeetan. Bestetik, kasu susmagarri horien guztien kontaktuen artean ikertzen dute; sendian, lantokian eta lagunartean, alegia. Indurainen arabera, ikerketa hori «funtsezkoa» da, eta giza baliabideak eta bitarteko teknologikoak jartzen ari dira. Gainera, bederatzi erizainez osatutako dei zentro bat ezarri dute, eta jada abian den Coronatest aplikazioa garatu nahi dute, zereginean laguntzeko. «Xedea da lehenbailehen jakitea nortzuk izan duten harreman estua, testa egiteko, bakartzeko eta bilakaerari erreparatzeko».\nHain zuzen ere, Indurainek ika-mika izan zuen Navarra Sumarekin atzoko kontrol saioan. Eskuineko koalizioak «gardentasunik gabe eta inprobisazioz» jokatzea egotzi zion gobernuari. Cristina Ibarrola Navarra Sumako parlamentariaren hitzetan, Nafarroako Gobernua «herrenka» doa, «Espainiako Gobernuaren atzetik». Haren hitzetan, lehen fasean sartzeko Osasun Ministerioari igorritako eskaeran, gobernuak ez zuen kontaktuei PCR probak egiteko aipamenik egin. «Jabetzen zarete duzuen arduraz? Munduaren beste bazterrera joateko bidaia planifikatuta izatea bezala da: maleta egiten ari zarete, begiratu gabe zer eguraldi aurreikuspen izango den, eta horrek arrisku handia hartzea dakar berekin».\nIndurainek gezurtatu egin zituen Ibarrolaren baieztapenak, eta adierazi zuen Nafarroan, COVID-19 kasuak atzemateko estrategian, PCR probak giltzarri izan direla, direla eta izango direla. Alta, nabarmendu zuen garrantzitsua dela aldez aurretik jakitea PCR proba nori, nola eta zertarako egiten zaion. Egun, sintomak dituztenei eta haien kontaktuei ez ezik beste honako hauei ere egiten diete proba: edozein delarik arrazoia, larrialdietara doazen guztiei; ebakuntza edo endoskopia programatua dutenei; tratamendu onkologikoak eta bestelakoak hartu behar dituztenei; sendagiria jaso eta zahar etxera itzuli behar dutenei; lehen aldiz zahar etxean sartzen diren egoiliarrei...\nOsasun arloko eta larrialdietako langileei ere egin diete. Indurainen arabera, sintomarik ez duten 4.539 langileri egin zaie proba, eta soilik %2k eman dute positibo. Osasunbideko langileen %81i gutxienez bi test egin zaizkie, Indurainen arabera.\nPlangintza falta dagoela gezurtatu zuen Indurainek. Bigarren olatua etortzerik inork nahi ez badu ere, Indurainen hitzetan, Nafarroak plana egituratua du egoera horri aurre egiteko. Indurainen arabera, Nafarroak %47 handitu dezake ohe kopurua ospitaleetan, 1.400eraino; larrialdietan, beste 92 ohe gehitu ditzake, 170eraino. Gainera, lehen olatuan adierazi bezala, hotelak osasun arlora egokitzeko eta behin-behineko ospitale bat altxatzeko plana dute. Beste 65 arnas makina bereganatu dituzte, eta nahikoa babes ekipamendu lortu. «Ez genuke nahi, baina asko ikasi dugu denok. Denbora luzez egon gara birus honen atzetik». Haren hitzetan, profesionalek irakaspenak barneratu dituzte: «Asko ikasi dugu; denok ikasi dugu, umiltasunez». Ez du baztertu kutsatze kopuruak handitzeko aukera.\nNavarra Sumari iradoki zion hartutako bidea alboratzeko. «Tonu pedagogiko, politiko, mediatiko edo profesionalago batean hitz egin dezakegu, baina saihestu beharko genuke eztabaida alderdikoia, beste interes batzuk nahasten dituelako. Datuak errepikatu ditzakegu, baina komeni da konfiantza giro batean lan egitea, baita kasuak atzemateko lanean diharduten profesionalekiko konfiantza izatea ere».\n«Ez gaude babesturik»\nZuhurtzia ere eskatu zion gizarteari. SARS-CoV-2 koronabirusarekin kutsatu direnak atzemateko zailtasunetako bat sintomarik garatu ez dituzten herritarrak dira. Nafarroak, egun, 5.100 positibo atzeman ditu, baina, biztanleria osoaren gaineko lehen azterketa serologikoak adierazten duenez, guztira herritarren %6 inguru kutsatu dira. Ezkutuan izan den poltsa bat dagoela ohartarazten du, baina, horrekin batera, herritar kopuru handi bat ez dela kutsatu. Horregatik, Indurainek zuhurtzia eskatu zuen: «Ez gaude babesturik koronabirusaren aurka; defentsa gutxi ditugu, eta esan nahi du hauskorrak garela».\nAzkenik, Bakartxo Ruiz EH Bilduko parlamentariak galdetu zion Maria Txibite lehendakariari ea zer irizpide erabiliko duen ospitale pribatuei ordaintzeko. Ruizen arabera, gobernuak ezarri beharko luke prezioa, eta osasun publikoan gaixo baten arretak duen kostua erabil daiteke erreferentzia gisa. Espainian, osasun pribatuko patronalak laguntza bereziak eskatu dituenez, kezka azaldu du. Txibitek erantzun zion negoziazioak hasiak direla, baina ukatu egin zuen sistema pribatua erreskatatuko dela.\nOsasunbidearen aurkako salaketa jarri du Satsek lan ikuskaritzan


2021/02/08 sustatu.com -- Albiste originala ikusi\nLouis Schnellbach euskara ikasten ari den frantziarra da. Twitterren topatuko duzue @xipiryon izenarekin, egunetik egunera euskara hobearekin. Bere ikasketa prozesua azaldu zuen hari batean duela aste batzuk. Metodo batzuekin guztiz gustura ez zegoenez, baliabide bat sortzen saiatu eta partekatzea erabaki zuen: Discord-eko Euskara Batua komunitatea.\nDiscord txat kolektiborako aplikazio bat da, telefonoko app bezala dabil, edo ordeganailuan erabildaiteke. Telekonferentzia tresna gisa ere balio du, eta talde-interesen inguruko komunitateak antolatzeko ere balio du. Gamer munduan erabiltzen da asko.\nDiscorden barruan, Euskara Batua mintzapraktika, zalantza-argipen eta berriketa orokorrerako toki bat da. Kontinente desberdinetako jendea dago bertan dagoeneko, eta sartzen bazara, zeure euskara maila zehazteko eskatzen zaizu.\nElkarrizketak azpi-foro edo azpi-kanal batzuen bidez antolatzen da. Esate baterako: nagusia (jardun orokorra, kanal erabiliena), galderak, ariketak, literatura, memeak... Jendea euskaraz saiatzen da, baina batzuetan ingelesera ere pasatzen da elkarrizketa (Schnellbach-ek berak ez daki gaztelaniaz, adibidez). Hala ere, badaude kanal gehigarri batzuk euskararen eta euskalduntzearen inguruan beste hizkuntza hauetan jarduteko: ingelesa, gaztelania, frantsesa eta katalana.\nAhots-mezuen bidez komunikatzeko kanalak ere badaude.\nBere arau sorta ere badu Discord-eko komunitateak, ohiko puntuekin: jazarpenik, gutxiespenik, spamik ez... Hizkuntza erabilerari dagokionez, ohar zabal bat: "Euskara da zerbitzari honetako hizkuntza hobetsia. Hala eta guztiz ere, arazorik gabe mintza zaitezke ingelesez (edo beste edozein hizkuntzan, hari dagokion kanalean) baldin eta oraindik euskaraz egiteko nahikoa konfiantza ez baduzu. Baina gogoratu: zerbitzari honen helburua euskara ikasteko espazio atsegin eta lagungarria sortzea da eta, beraz, ez zaitez lotsatu zure euskara mailarengatik, guztiok egiten ditugu akatsak!". Instrukzio hau bera eta gainerakoak ingelesez ere badaude.\nLouis Schnellbach saiatzen ari da kanalak Discord-en barruan "ofizialtasuna" lor dezan. Partaide gutxi du oraingoz horretarako ("berifikazio-prozesu" moduko bat da), baina esperantza du kanalaren antolatzaileak.\nIkusi nahi baduzue, hona sartzeko helbidea https://discord.com/invite/xswyCmbAwC (eta gomendatu lagunei, euskara ikasten ari badira).\nEskerrik asko Louis Schnellbach @xypiron argibideengatik! Jarraitu gogor euskararekin!


Deklinabide-printzak | 31 eskutik\n← NAHIKOA DA, #@%*&!\nADITZ-izena eta aditz-IZENA →\n2014/06/05 · 07:00\nBlog honetan maiz plazaratzen diren gai potolo eta hainbatetan soziolinguistikoak ikusirik, ia lotsagorritu egiten naiz nire gai ñimiñoekin agertuta, baina —Xabier Letek kantatu zuen bezala— Fidel Castro izateko ez bainintzan jaio, txikikeria horietako batzuei helduko diet oraingoan, ordenagailuaren pantailak begi aurrean pausatzen dizkidan testuetan behin eta berriro agertzen diren kontuak baitira.\nLehenengo txikikeria: nola deklinatzen dituzu kontsonantez amaitzen diren leku-izenak, hala nola Gasteiz eta Eibar? Gasteizko eta Eibarko ala Gasteizeko eta Eibarreko? Gasteiztik eta Eibartik ala Gasteizetik eta Eibarretik?\nSistematikoki hautatzen duzu molde bat ala unean-unean erabakitzen duzu?\nJakina da bietara ondo dagoela. Euskaltzaindiaren gramatikan (EGLU I) argi eta garbi ageri da bi aukerak zuzenak direla, eta Eibar(re)tik Bilbora 50 km inguru daude. Eibarr(er)a joateko bide erosoena autopista da adibideak ere ematen dira han.\nNik, sistematikoki, –e epentetikorik gabeko aldaerak erabiltzen ditut: Gasteizko, Eibartik…\nEta, jakina, ez naiz bakarra: hori da joera nagusia, Google orojakilearen arabera:\nGasteizko: 2.910.000 agerraldi; Gasteizeko: 231.000 agerraldi.\nEibartik: 24.700 agerraldi; Eibarretik: 2.300 agerraldi.\nHala ere, adlatiboekin (NORA, NORANTZ, NORAINO) ez naiz ondo moldatzen –e epentetikorik gabeko formekin (ahozkoan bai, baina hori beste kontu bat da: etxea ere esaten dut, baina etxera idatzi) , Gasteiza, Eibarraino… , eta epentesira jotzen dut, Gasteizera, Eibarreraino…, nire koherentzia-nahiari zaplatekoa emanda.\nZaplatekoaren eztigarri, Google daukat:\nEibarrera: 51.700 agerraldi; Eibarra: 1.360 agerraldi.\nGasteizera: 146.000 agerraldi; Gasteiza: 14.200 agerraldi.\nBadut esperantza (urruna), inkoherenteok % 90 baikara, noizbait inkoherentzia estandarizatu eta arau bihurtuko dela (dutela dagokienek).\nHala ere, ohar bat: kanpoko leku-izenetan kasuistika oso zabala da, eta, nahi izanda ere, epentesirik gabeko moldea ezin da beti-beti erabili: Londresko eta Paristik gisakoetan bai, baina, amaieran bi kontsonante daudenean, nekez erantsiko dugu hirugarrena. Horregatik, New York(-)eko, New York(-)etik (New Yorkko, New Yorktik???) eta abar (saiatu, adibidez, hauekin: Burgenland, Txerepovets, Vorarlberg, Halytx… Eta badira amaieran hiru kontsonante dituztenak ere: Novokuznetsk, s-Hertogenbosch…). Halakoetan, koherentzia-nahiari beste zaplateko bat emanda, epentesira jo behar izaten dut (gehienetan, marratxoa tartekatuz): Burgenland-eko, Txerepovetsk-etik, Novokuznetsk-eko, (eta, amaieran kontsonante bakarra izanik ere, euskaraz guztiz arrotzak gertatzen diren kontsonante-elkarketetan ere epentesira jo behar da ia ezinbestean: Volvograd-eko, Vladivostok-etik…)\nBigarren txikikeria: nola deklinatzen dituzu Usurbil eta Baztan? Euskaltzaindiaren gramatikak, deklinabide-tauletan, ez ditu kasu horiek berariaz aztertzen. Horrenbestez, ondorioztatu behar genuke Usurbileko zein Usurbilko eta Baztaneko zein Baztanko formak zuzenak direla; baita Usurbiletik zein Usurbiltik eta Baztanetik zein Baztantik ere.\nHala ere, denok dakigu –l eta –n ondoren–d bihurtu ohi dugula berez –t dena. Euskaltzaindiaren gramatikaren tauletan ageri ez bada ere, hau dakar, ohar gisa, Euskal gramatika laburrak:\nHor ditugu Usurbildik eta Baztandik. Zalantzagarriagoa da Portugal-en kasua eta oro har Euskal Herritik kanpoko geografi izenen kasua: Portugaldik, Portugaletik; Afganistandik, Afganistanetik. e.a.\nEta, deklinabide-tauletan ez bada ere, honela dio Euskaltzaindiaren gramatikak (EGLU I) adlatiboari buruzko atal orokorrean (1.4.7), kasuaren markari buruz ari dela:\n(…) Berebat leku izenetan: Maulerik diote euskalki batzuetan; gehienetan, ordea, Paristik, Eibartik, Zarauztik… , baina Lyondik, Zeraindik, Usurbildik, Zizurkildik; Madrildic, dio Mendiburuk. Hauetan, haatik, Parisetik, Eibarretik eta abar ere onartuak ditu Euskaltzaindiak.\nZer ondorio atera hortik? Nik ulertzen dudan moduan, adierazi nahi da leku-izenetan halakoetan ohikoa dela –tik atzikiaren ordez –dik forma erabiltzea: Usurbildik eta Baztandik. Nik, sistematikoki, hala jokatzen dut: Usurbildik, Baztandik, Andoaindik, Muruzabaldik, Azkoiendik…\nEta Euskaltzaindiak oharrik egin ez duen leku-genitiboan (NONGO), zer? Usurbilgo elizaren hormak eta Baztango bazterrak kanta gogoangarriak gogoan, –l edo –n letraz amaitutako leku-izenetan –go bihurtzen dut sistematikoki berez –ko den atzizkia: Usurbilgo, Baztango, Andoaingo, Azkoiengo, Barañaingo, Aizarnazabalgo, Muruzabalgo, Santsolgo…\nBada, hala ere, ohar deigarri bat Euskaltzaindiaren 150. arauan (Arabako herri-izendegia) Asparrena herri-izenari buruz (erreparatu azken lerroari):\nGogoratu behar da Asparrena izenaren bukaerako –a artikulua dela. Hortaz, Udalaren izen osoa erabiltzean honakoa da bidea: Asparrena, Asparrenarekin…; baina Asparrenean, Asparreneko, Asparrenetik, Asparrenera… Era berean, izen honek bere azken –a galtzen du ondoan beste determinatzaile bat edo adjektiboa daramanean; adibidez: Asparren maitea, Asparren osoan, Gure Asparren hau...\nBeraz, ez bedi erabil: Asparrengo, Asparrendik, Asparrenen.\nDeigarria da, besteak beste, orrialde berean Harana herri-izenari buruzko antzeko oharra baitago «Beraz, ez bedi erabili…» azken debeku-lerro hori gabe. Ez dakit zein den arrazoi ezkutua Asparrengo eta Asparrendik gaitzesteko. Udalak, behintzat, Asparrengo Udala izendapena erabiltzen du, eta IVAPeko estilo liburuak ere Asparrengo eta Asparrendik proposatzen du (84. or.). Pentsatzen dut leku-izenaren jatorrizko osagaietan barren hitz arrunta egotea izan daitekeela arrazoia, eta, hala, hitz arrunten deklinabidea nahitaez erabili beharra dagoela adierazi nahi izan dela. Hala izatera, Harana leku-izenaren kasuan gauza bera gertatuko litzateke, baina ez da esplizitatu debeku hori, ezta Nafarroako Abaurregaina leku-izenaren kasuan ere. Eta, bestalde, Debagoiena eta Debabarrena leku-izenen kasuan, hau jakinarazi zuen Euskaltzaindiko Onomastika batzordeak Mankomunitateak eskatuta emandako irizpenean:\n“Deklinabideari dagokionez, egokiago ikusten da bertako joerari so eginez: Debagoieneko, Debagoienean, Debagoienetik, e.a erabili, nahiz eta Debagoiengo ere zuzena izan.“\nEta kanpoko leku-izenetan, nola? «Zalantzagarriagoa da» dio Euskal gramatika laburrak. Hala ere, kanpoko leku-izenak arautu direnean, sistematikoki aplikatu da molde hori (-NGO: Afganistango Estatu Islamiarra, Azerbaijango Errepublika, Bahraingo Erresuma, Beningo Errepublika, Bhutango Erresuma, Irango Islamiar Errepublika… -LGO: Madrilgo Erkidegoa, Brasilgo Errepublika Federala, Israelgo Estatua, Nepalgo Erresuma, Portugalgo Errepublika…). Salbuespen bakarrak Esperantza Oneko lurmuturra, Mindanao Musulmaneko Eskualde Autonomoa eta Kanaleko uharteak dira, on, musulman eta kanal hitzak arruntak direlako.\nAitortu behar da, hala ere, leku-izen silababakarretan gogortxo gertatzen dela: Poza de la Salgo, Silgo… baina, egia da, bestalde, halaber gertatzen dela gogortxo Eibarko moldea kanpoko leku-izen silababakarretan; Elxko, Pasko, Brestko…\nHirugarren bitxikeria: nola deklinatzen duzu Zarautz eta Agoitz? EGLUk, deklinabide-tauletan, ez ditu kasu horiek aztertzen. Beraz, ondorioztatu behar genuke Zarautzeko zein Agoitzeko formak zuzenak direla. Baina epentesirik gabeko formak erabiltzen ditugunok Zarauzko (eta ez Zarautzko) eta Agoizko (eta ez Agoitzko) erabiltzen dugu sistematikoki, TZ + K = ZK legea aplikatuz. Ez dago hori arauetan esplizitatuta, baina, adibidez, ohar hau eman du Euskaltzaindiak Nafarroako udal-izendegian (155. araua):\nGogoratu behar da Agoitz izenaren bukaerako txistukaria frikari bihurtzen dela hainbat kasu marka hartzean. Hortaz, deklinatzean, honakoa da gomendatzen den bidea:\nAgoitz, Agoitzen, Agoitzekin…, baina Agoizko, Agoiztik.\nSistematikoki, Euskal Herriko leku-izenetan, baina kanpoko leku-izenetan? Koherentzia-nahiari hirugarren zaplatekoa emanda, kanpokoetan epentesira jotzen dut; alegia, Zarauzko eta Agoiztik bai, baina Metz-eko (eta ez Mezko!!) eta Lutz-etik (eta ez Luzetik!!).\nAzken bitxikeria: nola deklinatu behar dira ez leku-izen, ez pertsona-izen diren izen bereziak? Adibidez, Elhuyar, Opus Dei, Renfe edo Podemos erakundeak? Euskaltzaindiak ez digu esan, baina pentsatu beharko dugu leku-izenen sailera biltzekoak direla. Beraz, Eibar edo Bilbo bezala deklinatuko ditugu. Baina, kontsonantez amaitzen direnetan epentesia aukerakoa denez, zer egin behar dugu? Eibarko, Eibartik egiten badut, berdin jokatu behar dut? Elhuyarko beraz, eta ez Elhuyarreko? Koherentzia-nahiari laugarren zaplatekoa emanda, epentesia erabiltzen dut/dugu:\nElhuyarreko, Podemoseko, Repsoleko, CAFeko, Petronorretik, IVAPetik…\nHalakoxeak baitira, askotan, hizkuntzaren txikikeriak: arau adina salbuespen.


About: dbpedia-eu:Harpe Goto Sponge NotDistinct Permalink\nHarpeaharkaitz batean, askotan haren oinean, dagoen sakontasun txikiko haitzuloa da. Harpeak higadura diferentzialaz eratzen dira, geruza gogor (harearria, adibidez) baten azpian errazago higatzen den beste bat dagoenean. Oso ugariak dira kareharrizko mendigune karstifikatuetan, zeinetan milaka urtez, krioklastismoz (izotzaren eraginez) edota higadura kimikoaz (karbonato kaltzikoaren disoluzioaz), zabalduz joaten baitira. Bakanago bada ere, beste harri mota batzuetan ere izaten dira, batik bat bolkanikoetan (basaltoan adibidez). * Harpeak eratzeko moduak * Krioklastismoa (Izotzaren eragina).\nHarpeaharkaitz batean, askotan haren oinean, dagoen sakontasun txikiko haitzuloa da. Harpeak higadura diferentzialaz eratzen dira, geruza gogor (harearria, adibidez) baten azpian errazago higatzen den beste bat dagoenean. Oso ugariak dira kareharrizko mendigune karstifikatuetan, zeinetan milaka urtez, krioklastismoz (izotzaren eraginez) edota higadura kimikoaz (karbonato kaltzikoaren disoluzioaz), zabalduz joaten baitira. Bakanago bada ere, beste harri mota batzuetan ere izaten dira, batik bat bolkanikoetan (basaltoan adibidez). Harpeak arkeologiaren aldetik garrantzi handikoak izan daitezke. Izan ere, Historiaurreko gizakiak maiz erabili zituen horrelako babeslekuak, bai era iraunkorrean (bizilekua, hilobia), bai aldi baterako (urtaro bateko kanpamentua, ehizaldietako geldigunea, lantegia). * Harpeak eratzeko moduak * Krioklastismoa (Izotzaren eragina). * Galeria karstiko baten ebaketa. * Uraren higadura.


Ikasle Sindikatua - Cadizeko ikasleek greba egingo dute azaroaren 23an metaleko borroka babesteko\nenlace al castellano\nHona hemen Cadizeko ikasleen komunikatua euskaraturik\nGazteak metalaren borrokarekin!\nIkasle Sindikatutik ikasle greba orokorrera deitzen ditugu Cadizko probintziako ikasle guztiak metalaren borrokaren alde egiteko. Metaleko langileak duintasun eredu dira hitzarmen duin baten eta prekarietatearen amaieraren aldeko borrokan.\nPoliziaren errepresio basatia eta komunikabideetako kriminalizazioari aurre eginez, gure gurasoak erakusten ari dira mobilizazioan elkartzen garenean langile klaseak dugun indarra: hori da eskubideak lortzeko bide bakarra.\nCadizeko gazteak metaleko langileen alde gaude. Haien borroka eta gurea bat eta berbera da. Langileak grebara aterako dira gaur, euren oraina defendatzeko, baina baita biharko egunean guretzat etorkizun baten alde ere. Industriaren desegitearen aurrean, langabeziaren eta prekarietatearen aurrean, gure esplotazioaren eta miseriaren kontura etekin milioidunak egitea besterik bilatzen ez dutenen aurrean, indarrak batzeko unea da.\nHorregatik, azaroaren 23an, asteartean, gelak hustuko ditugu metaleko langileekin batera kalera ateratzeko.\nLangileak eta ikasleak, elkartuta eta aurrera! Borroka hau irabazi egingo dugu!


Arrieta Osteopatia: fisioterapia\nFisioterapiako arlo hauek erabiltzen ditugu egunerokoan, kasuaren arabera:\nEskuzko terapia: Artikulazioen mugimendua eta funtzioa hobetzea dute helburu eta min muskularrak, artikularrak… arintzeko balio dute. Doitze teknika zehatzek osatzen dute eskuzko terapia.\nFisioterapia pediatrikoa: Umea bere garapenean laguntzeko oso baliagarria. Mugimenduaren garapenean zailtasuna ageri duenean, liseriketan zailtasunak daudenean (bularreko umearen kolikoa), traumatologia kasuetan (kolpe, erorketa, hezur haustura, kirurgia… ), neurologia (garun paralisia…)\nKinesiotaping: Benda elastiko hauek erabiliaz efektu antiinflamatorio, analgesiko, artikulazioaren zuzentzaile, zirkulatorio edo errai-erreflexua lortzen da. Tratamendu saioan egindako lana finkatzeko lagungarri da.\nBendaje funtzionala: Lesioa egon arren, eguneroko jarduerak egitea ahalbidetzen duen bendajea. Lesioaren errekuperazioan laguntzen du. Adibidez, orkatilako esginze baten ondoren oinez ibiltzeko aukera ematen du.\nOrbainen tratamendua Orbainak azkarrago eta hobeto sendatzen laguntzen du eta orbainaren ondorioak gutxitzen ditu.\nOrbainek (kirurgikoak, episiotomiarenak, zauriak, puntuz jositako zauriak, hezur hautsiarenak, ahoko pieza bat ateratzean sortzen denak, tatuajeak…) pertsonaren gorputz eskeman eragin zuzena duten ondorioak sortzen dituzte. Honela, orbainen tratamenduaren bitartez, gorputzean gainkarga duten estrukturak liberatzea errazten da.\nAriketa terapeutikoak: Egindako tratamendu saioaren zuzenketa mantentzeko eta indartzeko ariketak gomendatzen ditugu.\nir a la versión castellano\nParte zaharra (Donostia) | Berastegi | Morlans (Donostia)\nARRIETA OSTEOPATIA DONOSTIA - lege oharra


Juanjo Garrantxo: “Txikitan ikasitakoa baliatzen dut batez ere” – Irunero\nPosted on 2014(e)ko abuztuak 29 by Irunero\nGazteen Joko Olinpikoetan parte hartuko du Txingudi Atletismo\nAtletismoa da eguneroko gaia Garrantxo-Mendeztarren etxean. Gurasoak, Mari Carmen eta Juanjo, Espainiako txapeldun izan ziren atleta garaian. Entrenatzaile hasi ziren ondoren, alaba zaharrenak lehen urratsak eman zituenean. Etorkizun handiko atleta bilakatu zen Marian, oso denbora laburrean. Helduen mailako Espainiako Txapelketan brontzezko domina jantzi zuen, hamalau urte baizik ez zuelarik. Tamalez, lesioek eta osasun arazoek eten zuten Marian Garrantxoren bilakabidea. Haurra zela bizi izan zituen arrebaren lorpenak Juanjo anaia txikiak. Haren bidea jarraitu du hamarkada bat geroago.\nTxiki-txikitan hasi zen Plaiaundiko pistara hurbiltzen. Gurasoek alabaren entrenamendu taldea zuzentzen zuten, eta Juanjo Garrantxo alde batera eta bestera ibiltzen zen, hesiak pasatzen eta ariketa ezberdinak egiten. “Besteek entrenatzen zuten bitartean, ni haiekin jolasean ibiltzen nintzen”, azaldu du Garrantxok. Arratsalde pasa egoten zen Plaiaundin, baina ia konturatu gabe atletismo irakaspenak jasotzen zituen egunero. Oinarri tekniko fina barneratu zuen garai hartan: “Gaur egun ez dut gehiegi entrenatzen, eta txikitan ikasitakoa baliatzen dut batez ere”. Gurasoek ez zuten atletismoaren mundura azkarregi bideratu nahi izan. Hori dela eta, beste hainbat kirol ere probatu zuen gazte irundarrak.\nMutil asko bezala, futbolak harrapatu zuen. Txingudi Ikastolan hasi zen, eskola kirolean. Real Unioneko harrobitik pasa zen, eta Realera eman zuen pausoa ondoren. Jubenil mailako atezaina da orain Garrantxo Donostiako taldean: “Nire osaba atezain izan zen, eta hortik datorkidala uste dut”. Maila handia lortu du Zubieta aldean, eta futbol munduan aurrera egiteko gai ikusten du bere burua: “Badakit zaila dela urruti iristea, baina entrenamenduari eta ahaleginari esker lor dezakedala uste dut”. Hori dela eta, Realaren ateari jartzen dio gaur egun arreta handiena. Denbora asko eskatzen dio, eta bigarren mailan dauka, beraz, atletismoa. Hobbya dela baieztatu du Juanjo Garrantxok. Astean behin entrenatu du aurten, batez beste, atletismo pistan.\nAtean eta hesietan, maisu\nHala ere, emaitza harrigarriak lortu ditu 2013/2014 denboraldian. Espainiako eta Europako txapeldun izan da, jubenil mailan. Kategoria horretako Espainiako marka hautsi du 110 metro hesietako proban (13’58’’). Gazteen Olinpiar Jokoetan parte hartuko du abuztuaren amaieran, Nanjing-en, Txinan. “Ni disfrutatzera joango naiz. Badakit ondo kokatuta nagoela, baina atleta handiak egongo dira han. Nire helburua finalean sartzea izango da”, azaldu du Garrantxok. 110 hesietako lasterketan parte hartuko du, betidanik gustuko izan duen proban. “Proba teknikoa da, eta mentalitate hotza eskatzen du. Denbora guztian kon-tzentratuta egon behar duzu”. Ama gaztetan hesietan ibili izanak ere eragina izango zuen Juanjoren aukeran.\nAukera da, hain zuzen ere, irundarrak buruan eduki nahi ez duen hitza. Badaki, hala ere, noizbait atletismoa ala futbola, bietako bat alde batera utzi beharko duela. “Momentu hori iritsiko da, baina oraingoz behintzat, nahiago dut biak bateratzen jarraitzea. Futbolean zentratuta nago batez ere, baina atletismoa gustatzen zait, eta ahal dudan bitartean aurrera egingo dut”. Momentu bakoitzarekin ahal bezainbeste gozatu nahi du Juanjo Garrantxok. Hamazazpi urte besterik ez du, denbora dauka oraindik. Eta etorkizun oparoa aurrean.\nPosted in KirolakTagged Juanjo Garrantxo


kritiken hemeroteka » Mary eta bere zirkunstantziak\n« Zinea eta literatura | Pertsonon bitasunaren mirail naturala »\nBelarra kantari / Doris Lessing (Koro Navarro) / Elkar, 2008\nMary eta bere zirkunstantziak Beñat Sarasola / Berria, 2009-03-08\nOhitura bihurtu da honezkero urtero-urtero Jokin Zaitegi bekari esker Elkarrek publikatzen duen liburua. Azkeneko Nobel saridunaren obra bat itzultzeko aurkezten diren lagin guztien artean onena aukeratu eta, hilabete batzuen buruan, liburuaren euskarazko itzulpena osoki plazaratzen da. Horrelaxe kaleratu zen pasa den urte amaieran Doris Lessing 2007ko Nobel saridunaren estreinako nobela, The Grass is Singing (Belarra kantari), Koro Navarroren itzulpenaz. Nobela hau da, The Golden Book-ekin batera, seguruenik, Lessingen liburu famatuena.\nHegoafrikako egunkari batean agertutako albiste labur batekin hasten da kontakizuna, zeinak Mary Turnerren erailketaren berri ematen baitu. Nobela hasi eta badakigu, hortaz, nola bukatuko den. Gainontzeko guztia falta zaigu ordea: zergatik?, nola?, zertarako?, noren eta zeren erruz?…\nMary protagonistaren bizitza da, gisa honetan, nobela honetan aurkitzen dena, etxeko morroi Mosesen eskuetan hiltzen den arteko bizitza. Hegoafrikan bertan jaiotako zuria, senitarte etsigarri samarra bizi izan zuen Maryk; aita mozkortia, haserre betean bizi zen ama, anaia eta arreba bana gazte zendutakoak… Bere amaren antzera, Mary gaztetatik da emakume bakarti samarra, baina Dick Turnerrekin ezkondu eta honen landetxera bizitzera joaten denetik, ezarian, geroz eta bere baitara bilduago aurkitzen da. Nobelak, beraz, Maryren amiltze psikologikoa kontatzen du nolabait, egiantza handiz kontatu ere.\nIzan ere, zenbait kritikariren iritziz, Lessingek, autore modernista askok bezalatsu (Franz Kafka, Samuel Beckett…), gizaki modernoaren “identitate krisia” edo “segurtasun eza ontologikoa” islatzen du honetan. Bere berezitasun nagusietako bat, baina, krisi hori testuinguru soziopolitikoarekin hertsiki lotzen duena da. Alegia, Maryren zorigaitza bere haurtzaroaren eta Hegoafrikako gizarte egoeraren ondorio legez agertzen da funtsean, testuinguru horrek Mary nola zapaltzen duen zehazki seinalatuz. Aspektu honetan ere bereizten da, orobat, J.M Coetzeren Lotsaizuna-tik, zeinak gutxi gorabehera testuinguru geografiko eta soziologiko antzekoan kokatzen baita (Belarra kantari liburua apartheid aurreko Hegoafrika da; Lotsaizuna, berriz, apartheid ondorengoa). Ez da kasualitatea, bidenabar, Lessing ideologikoki urte dezentetan —liburu hau idatzi bitartean, esaterako— komunismotik oso hurbil ibili izana. Hori dela eta, Belarra kantari XIX. mendeko nobela errealistarekin (Walter Scottetik Balzaceraino) lot daiteke, hots, hain zuzen ere, determinismo sozial hau ezin argiago adierazten duen nobelagintzarekin. Hala, nobela Maryren psikologia gatazkatsuan kokatuta egonagatik, parada ederra eskaintzen du Hegoafrika kolonizatua ezagutzeko. XX. mende erdialdeko Hegoafrikako botere harremanak ñabardura guztiekin azaltzen zaizkigu: zurien tirania beltzen gainean, zurien arteko borroka aberastasuna pilatzeko, metropoliko “aurrerazalearen” zinismoa (Tony Marston) eta abar. Harreman hauetan, gainera, sexuak garrantzi berezia hartzen du, batez ere liburuaren azken partean, Maryren amiltzea ulertzeko klabe bat gehiago eskainiz. Horregatik, ez da harritzekoa liburu hau (eta Doris Lessingen obra oro har), cultural studies izeneko literatur ikerketentzako bazka ezin hobea izatea, bidea irekitzen duelako istorioa aztertzeko, genero, arraza, botere harreman edo sexuaren prismaren pean.\nDoris Lessingen ondoren, Jean-Marie Le Cleziori egokitu zaio 2008ko Literatur Nobel saria. Ondo bidean, urtean hondarrean izango dugu Le Clezioren Désert (Basamortua) euskaratuta.


distantzia - Elhuyar dictionaries\nlau metroko distantzia: una distancia de cuatro metros\ndistantzia fokal; foku-distantzia\n(Fis.) distancia focal\ndistantzia *Examples are automatically obtained from dabilena\n...distantzia\t, dozenaka kirolarik hartuko dute parte, esprint distantzian , antolatzaileek 100 atleten muga jarri dutela.\n...stantzia du Eguzkiarekiko. Hurbilketa maximoa 1,979 distantziara egiten du eta hurruntze maximoa 2,671 distantziara. Eszentr...\n...reizi eta partikularren ideiarik, unibertsoak harekiko distantzi erlazioren bat daukala imajinatzeko ahalbiderik eskaintzen ...\n... 2,25 m-ko alturan eta 1m-ko distantzian jarri behar dira. n Ispilurako argi ...\n...ean rol txiki batzuk egitea, baina sekulako distantziarekin ikusi izan dut beti hori, eta beti ezetza eman izan diot. K...\n...istantziara egiten du eta hurruntze maximoa 3,214 distantziara . Eszentrikotasuna 0,071 da, eta makurdura orbitala 9,37ºkoa...\n...2394 Nadeev asteroidearen orbitak batezbeste 3,178 UAko distantzia du Eguzkiarekiko. Hurbilketa maximoa 2,504 distantziara ...\n...laxia trigonometrikoan oinarritzen da, izarretara dagoen distantzia neurtzeko sistemarik zaharrena. Izar baten paralaxia ...\n...4. JARDUERA: Triangeluen antzekotasuna: distantziak zeharka neurtzeko teknika ...\n... Ez dakit, ordea, galdera horrek zentzurik duen distantziak ezabatu diren garai hauetan, bakardadearen erromantikotasun...


Berriketan.info Viewing item 1 to 5 (of 5 items) Rebeka Parras wrote a new post, San Migel-Anaka eremuaren harira, gezurretan aritzea leporatu dio Mitxelenak alkateari , on the site Oarsobidasoko Hitza 14 hours, 5 minutes ago\nEH Bilduren udal taldeko Oinatz Mitxelena bozeramaileak “gezurretan aritzea” egotzi dio gaur goizean Jose Antonio Santano Irungo alkateari. Plaiaundiko kirol instalazioak San Migel-Anaka eremura lekualdatzeko Olatz Mitxelena wrote a new post, Mankomunitateko zorrari nola erantzungo dion azaltzeko eskatu dio EAJk EH Bilduri, on the site Oarsobidasoko Hitza 14 hours, 36 minutes ago\nKezka agertu du EAJk, Pasaiako Udalaren eta San Markoko Mankomunitatearen egoera ekonomikoarengatik. Esan dutenez, “Bilduren arduragabekeriak eta erabaki politikoek San Markos Mankomunitateak 20.400.400€ aurrutikoetxea wrote a new post, Altzako kiroldegira 100 mila euro bideratuko ditu udalak, on the site Irutxuloko Hitza 14 hours, 45 minutes ago\nJosu Ruiz zinegotziak Kirol, Turismo eta Garapen Ekonomiko sailetako aurrekontu proiektuak aurkeztu Olatz Mitxelena wrote a new post, Eskalantegi kalea itxita egon da gas isurketa baten ondorioz, on the site Oarsobidasoko Hitza 15 hours, 14 minutes ago\nGaur eguerdian itxita egon da Pasai Antxon Eskalantegi kalea, Molinaora bidean. Lanean ari dira kalearen Donostiako aldean, bulegoen eraikinaren inguruan, etxe berrien parean. Lan horien ondorioz gertatu omen da Urko Etxebeste wrote a new post, Euskal Herriko XI. Pala Txapelketa irekia, prest Oiartzunen, on the site Oarsobidasoko Hitza 15 hours, 36 minutes ago


Lagunek galdu eta Etxarrik irabazi - Sakana - Guaixe.eus\nLagunek galdu eta Etxarrik irabazi\nGuaixe 2019-11-04 12:14\nEtxarri Aranatzek 3 puntu oso baliotsu lortu zituen.\nPreferente maila. 7. jardunaldia. Lagun Artea 0 – Ardoi B 2 / Etxarri Aranatz 2 – Ondalan 0\nPreferente mailan, txanponaren bi aldeak ezagutu dituzte gure taldeek. Lagun Arteak Ardoi B taldea hartu zuen igandean Zelai Berrin. Ardoi 6. minuturako aurreratu egin zen, Ikerrek sartutako golari esker. Lagun Artea behin eta berriz eta modu guztietara saiatu zen, baina punteria falta nabarmena izan zuten lakuntzarrek eta ezin izan zuten Zizurkoen taldea zulatu. Bigarren zatian, jokoa dominatzea lortu zuen Lagun Arteak, baina Ikerrek, berriro, lakuntzarren atean asmatu zuen eta Ardoiren bigarren gola sartu zuen. Horrek min handia egin zion Lagun Arteari, eta partida 0 eta 2 galduta joan ziren aldageletara lakuntzarrak.\nEtxarri Aranatzen, ordea, guztiz ezberdina izan zen giroa. Ondalan taldea hartu zuten etxarriarrek, eta lehen zatian lehia ederra izan zuten bi taldeek. Villatuertakoek, akaso, aukera gehiago izan zituzten, baina ezin izan zuten etxarriarren atea gainditu. Bigarren zatian Etxarri finago aritu zen eta Ondalango atera iristen hasi ziren gorritxoak. Horreal, 69. minutuan Perkazek eta 75. minutuan Xabat Goikoetxeak sartutako golei esker 2 eta 0 irabazi zuen Etxarrik eta hiru puntu oso baliotsu eskuratu zituen.\nBeti Casedano da preferente mailako lehen multzoko liderra (13 puntu). Galdu eta gero Lagun Artea 7. postura jaitsi da (11 puntu) eta Etxarri Aranatz 12.a da (9 puntu). Asteburuan, 10 punturekin sailkapenean 10.a den Arrotxapearen kontra arituko da Etxarri Aranatz Iruñean, bi arerio zuzenen arteko partida, eta Beti Casedano liderra izango du aurkari Lagun Arteak, Casedan, partida oso konplikatua azken bi jardunalditan galdu duten lakuntzarrendako.


Euskara Agoan: Goiena.net-eko blog berria - Debagoiena - Goiena.eus\nEuskara Agoan: Goiena.net-eko blog berria\nUsoa Agirre 2006-03-24 17:46\nDeustuko Unibertsitateko ikasle batzuen artean Euskara Agoan taldea sortu dute, unibertsitateko euskal komunitatea agerian jarri eta euskararen erabilera bultzatzeko asmoarekin. Beren ekimenaren berri emateko bloga jarri dute orain martxan.\nBada denbora Deustuko Unibertsitateak euskara plana aurrera daramala. Plan honen eragina, oraingoz behintzat, irakasleengana eta hizkuntza ingurura hedatu da; horregatik, batez ere, ikasleei bideratutako proiektua sortu nahi izan dute, unibertsitatearen eguneroko bizitza euskaldundu nahian, ikasleek euskaraz egitea oinarrizko baldintza dela ikusten baitute.\nMaita gutxiago eta mintza gehiago da taldearen leloa, euskara bihotzean ez ezik, ezpainetan ere nahi dutelako.\nZertarako sortu dute bloga?\nEuren hitzetan, " Esan dezakegu geure taldea ezagutarazteko eta guri buruzko informazio eta berriak emateko modu aproposena zela. Gomendatu ziguten eta erabakia hartu ondoren, bloga sortu genuen. Blog honetan guri buruz jakin nahi duzuen guztia aurkituko duzue. Gainera, galderaren bat izanez gero, kontaktu-orrira jo baino ez duzue egin beharko eta ahal dugun arinen erantzungo dizuegu."\nTaldearen gaineko informazio gehiago nahi izanez gero, jo ezazu Euskara Agoan blogera.


Jaiotza nola Egin - Gipuzkoako Belenzaleen Elkartea\nTutoriala: Nola egin belen bat?\nGipuzkoako Belenzale Elkarteak prestatu du tutorial hau. Zalantzarik izanez gero, gure tailerretara etorri edo posta elektronikoz idatzi. Zalantzak argitzen saiatuko gara.\nElkarteko lantegian gure ikastaroren batera joatea litzateke egokiena. Denborarik ez baduzu, orrialde honen bidez pixkanaka aurrera egin ahal izango duzu. Jaiotza bat eraikitzeko etapak erakusten saiatuko gara. Oso gauza errazekin hasiko gara iritsi nahi duzun punturaino; zeu zara artelana egiteko muga jartzen duena.\n1. Urratsa: Materiala\nMaterial asko erabil ditzakegu. Guk ikasketa hori poliestirenoan oinarrituko dugu. Dentsitate desberdinetakoak daude. Batzuetan, bolatxoak nabaritzen dira, eta lan egiteko okerragoak dira, nahiz eta gauza batzuetarako ondo joan.\nGuk dentsoena erabiliko dugu, eta normalean 120 cm luze, 60 cm zabal eta 3 cm lodierako neurriak hartuko ditugu. Argazkian horien plaka bat ikus daiteke, eraikuntzan normalean isolatzaile gisa erabiltzen dena.\n2. Urratsa: Ijezteko makina\nOinarrizkoa da lan egiteko, eta oso erraza bat egitea. Hurrengo argazkian irudi bat dago ijezteko makina errazago egiteko. Lehen esan bezala, lodiera 3 cm-koa da. baina, batez ere jaiotza txiki batentzat, lodiegia da. Normalean, 1 edo 1,5 cm-ko lodierekin lan egingo dugu. Horretarako, ijezteko makina erabiliko dugu.\nNikronezko hari bat darama, eta, berotzean, poliestirenoa motz (urtzen) jartzen du, eta xafla lodiagoak ateratzen dizkigu. Irudi hauetan ikus dezakezu. Aurreko argazkiaren, marrazki honen eta hurrengoaren artean, argi dezakezuela uste dut. Ijezkailu horietako baterako transformadorea 12 V ingurukoa izango litzateke.\nGuk oso ijezkailu zabala erabiltzen dugu, baina 60 cm inguruko zabalera duten jaiotza txikietarako nahikoa litzateke eta ez da horma batetik zintzilikatu behar. Horizontalki lan daiteke mahai baten gainean. Gainera, lehenik eta behin, kuter batekin ebaki nahi dugun zatia.\nNolanahi ere, bazkide direnentzat Elkartetik pasa daitezke eta eskatzen digutena oso pozik ijezten dugu, baita material hori erosi ere.\n3. Urratsa: Mozketa\nKasu honetan, 1 cm-ko LODIERA ijeztuko dugu. Lehenago, nikronezko haria 1 cm-ko taulatik 1 cm-ra mugitu dugu. Horretarako, malgukia pixka bat lasaitu dugu, beherantz tiratuz (hori guztia elektrizitatea konektatu gabe...).\nBaina, kontuz, ERRETZEN DUELA! Entxufatu transformadorea, eta, haria dilatatzean, malgukiak tira egiten dio eta tenkatuta mantentzen du.\nPieza leun eta erregulartasunez irristatzen hasiko gara, eta, kasu honetan, ebaketa osoa ez dugu helburu didaktikoen bidez amaitu, ebaketa nolakoa den ikus dadin. Lan batean ez dugu hori egin behar, haria hautsi eta pieza hondatu egingo zaigulako.\n4. Urratsa: Ijezketa\n140x75 eta 3 cm-ko lodiera duen pieza bat laminatuko dugu, 1,50 cm-ko lodierako bi pieza ateratzeko.\nBeno, ez zen hain zaila. Matean lan egingo dugu. Alde distiratsuan egiten badugu, lixatu egin beharko dugu.\nErosten dugun pieza osoak bi aurpegi lau eta distiratsuak ditu. Laminatzean, barneko bi aldeak latzagoak dira, baina hobeak lan egin eta margotzeko.\n5. Urratsa: Gure lehen jaiotza egingo dugu?\nHar dezagun eredu erraz bat. Aurrerago, teknika batzuk menderatzen ditugunean, nahi dugun guztia egiteko gai izango gara. Baina orain hutsetik aurrera goaz, eta, horretarako, kopiatzea baino hoberik ez.\nArgazki honetan jaiotza oso sinplea duzu, baina bukatzen dugunean, apaindu eta irudiak jartzen baditugu, ederra izango da.\nLEHENIK ETA BEHIN, gure irudien tamaina jakin behar dugu. Hau 9 eta 11 cm arteko irudietarako planteatu dugu. Ezin dugu 10 cm-ko aterik egin 15 cm-ko irudietarako, edo 20 cm-ko aterik, 6 cm-ko irudietarako. Dena neurrigabea litzateke.\n6. Urratsa: Planoa eta ebaketa\nPlano txiki bat egitea gomendatzen dizugu. Gero, zerbaitetan edo askotan aldatzen dugu beti. Hona hemen kasu honetan erabiliko ditugun neurriak:\nOINARRIA: 360 X 210 mm.\nATZEKO HORMA: 210 mm.\nALBOKO HORMA: 170 mm.\nATEA: 70 mm.\nALTUERA 165 mm.\nHormen eta oinarriaren zabalera laminatua 1 cm-koa izanen da. Jaiotza handiagoetarako oinarria zabalagoa izaten da.\nErregela eta arkatz bat behar ditugu, eta eskuaira hobea badugu. Baita cutter bat ere. OINARRIAREN neurriak markatu (360x210) eta cutterrarekin moztu.\n7. urratsa: Hormak\nAtzeko horman marraztuko dugu harrien eremua, baina oraingoz ez dugu moztuko.\nPunta oneko arkatz batekin piezaren gainean paseak egingo ditugu harriak markatzeko. Ez egin presio handia eginez, baizik eta pixka bat eginez eta iraganaldi laburrak eginez. Punta meheko eta 12 W-eko soldagailu batekin ere egin daiteke. Hori harri handiagoetarako erabil daiteke, eta harri txikietarako arkatza askoz hobea da.\nHarriak egin ondoren, zanpatu pixka bat, hormako eremu kaltetua gehiago nabarmentzeko. Kasu honetan, arkatzaren puntaren kontrako aldean jarriko dugu. Eskura duzuna erabil dezakezu.\nHarri zimur samar batekin, "harrien" gainean presioa egingo dugu, haren azala leuna izan ez dadin. Tresnarik merkeena da.\nCutter batekin, puskatutako harrien soberako zatia kenduko dugu.\nDena moztutakoan, begiratu egin behar da harri zatirik ez dagoela (beltzez markatutakoak bezala), ezin baitira berez atxiki. Beraz, kendu egin beharko dira. Eta ertzetan ere harrien ertza markatu beharko da.\n8. Urratsa: Lurzorua\nLurzorua egiten jarraituko dugu.\n15x15 cm-ko lauki bat markatuko dugu, barruan 3x3 cm-ko laukiak egin ahal izateko.\nBaldosa zabalenak bereiziko ditugu. Horretarako, arkatzarekin markatu ondoren, arkatza inklinatuago pasatuko dugu, presioa eginez.\nLabana hau bezalako objektu ez-ebakitzaile batekin ere egin dezakegu, ahoa gorantz duela. Baldosen inguruko lurzorua beheratu, hormak aurrerago itsatsiko ditugunean izan ezik.\n9. Urratsa: Lixatzea eta Habeak\nLandu dugun poliestireno-eremua matea da. Baina atzealdea (paretena) distiratsu dago. Eremu hori guztia lixatu egin behar dugu pinturak ondo har dezan.\nHabeak eta zutabeak (zurezko enborrak) egingo ditugu.\nIkus dezagun hurrengo argazkian oinarri gisa erabiltzen dugun jaiotza. Habeak eta zutabeak zenbakitu dira. Guztira 7 daude. Muntatu piezak orratzekin eta neurtu bakoitzaren tamaina. Zabalera, denentzat, 1,5 x 1,5 cm-koa izango da, 7arentzat izan ezik, zuzenean hormaren gainean egingo baitugu.\n10. Urratsa: Atea\nAtea hasiko dugu. Neurriak 70 mm luze x 60 zabal izango dira. Marraztu, markatu, marratu, ateari eusteko bi oholtxo gehitu, eta kito.\n11. Urratsa: Sua eta Horma\nSutegia: 60 mm x 45 mm-koa izango da. Marraztu, harriak markatu, eta harrien tartea markatu atzeko aldearekin.\nEta hormari dagokionez, hormako harriak egin zenituzten bezala egiten da, nahiz eta hauek ez diren haiek bezain erregularrak. Zuen esku uzten ditut neurriak eta harrien forma. Nik adibide hau utziko dizuet.\n12. Urratsa: Pintatzera!\nPieza guztietan berdin egingo dugu lehenik. Pintura akrilikoak erabiliko ditugu uretan.\nOrori pintura sakona emango diogu. Ondoen datorkigun kolorea eman diezaiokegu, edo egin behar dugunaren arabera ez eman. Baina gaur horrela egingo dugu eta kolore marroia aukeratuko dugu. Uretan disolbatuko dugu, hain lodia izan ez dadin, baina piezak pintatzean nabaritu dadin. Ez du oso lodia izan behar, egin ditugun pitzadurak estaliko ez bagenitu eta leun geldituko bailitzateke. Pintzela ondo igurtzita, pintura pitzaduretan ondo sartzea lortuko dugu.\nPieza guztiekin amaitu ondoren, ondo lehortu arte itxarongo dugu, gustuko dugun edo ukiren bat egin behar den ikusteko. Saiatu behar dugu kolore bereko baldosa guztiak ez geratzen, desberdinak baizik. Horregatik, garrantzitsua da kolore batetik eta bestetik, hormetako harriekin egiten genuen bezala, hartzea.\n13. Urratsa: Dena itsastera, eta kito!\nIsats zuriarekin egingo dugu.\nHormen artean eta lurrean itsatsiko ditugu. Zotzak erabil ditzakegu eusteko, eta, itsatsi ondoren, kendu. Atzeko paretatik hasiko gara. Lurrari itsatsiko zaion behealdea kolatu.\nOndoren, hormen sabaian eta atean dauden bi habeak itsatsiko ditugu. Kopiatzen ari garen jaiotzako habea baino gehiago jarri dut, baina gehiago gustatu zaidalako egin dut.\nEta horrekin...lehen jaiotza egina dago. Orain garrantzitsuena jartzeko falta da: San Jose, Ama Birjina eta Jesus Haurra.


Iritzi-trukea: “Laranja bat zaborretan” – eRakurleak\nIritzi-trukea: “Laranja bat zaborretan”\nPatxi Zubizarretak Kairora eraman gaitu Laranja bat zaborretan-ekin. Karabinoren istorioa Bibliako istorioekin, ametsekin, ipuin-kontalariekin nahasi zaigu, zabalinen eta Kairo Berriko bizimodu hain desberdinen artean.\nGustura irakurri duzue?\nSentitu al duzue zuen burua Mila eta bat gauen liburuan?\nZer izan da gehien gustatu zaizuena, eta zer gutxiena -halakorik bada, noski-?\n03/29/2017 at 09:27\nEgia esan, istorioa sinple xamarra egin zait, “tipikoegia”, helduentzako baino gaztetxoentzako gehiago (eta ziur gustagarria eta eduki interesgarriz betea). Interesgarriena: Nagib itsuak kontatzen dituen istorioak. Akaso, nire hezkuntza erlijioso-katoliko faltak eragindako ezezagutzatik datorren interesa (nahiz eta beti entzun izan dudan Biblia garai bateko “Goenkale” zela eta beti dudan pendiente irakurri beharra)\n03/29/2017 at 09:40\nHara! niri kontrakoa iruditu zait, gazteentzat baino helduentzat egokiagoa. Sinpletasun horrek eta xamurtasunak duen indarra dela-eta. Miseria gorrian ere, zein beharrezkoak diren ametsak!\n03/29/2017 at 10:05\neskerrak literaturan ere ez dagoen zuririk edo beltzik, A edo Z!\n03/29/2017 at 20:13\nNiri ere, Nagoreri bezala, iruditu zait helduengan gertuago dagoela gazteengan baino.\nZaila egiten zait esatea zein gustatu zaidan gehien, azkenean, prosarekin berarekin disfrutatu dut eta maizago hitzetan gelditu naiz istorioan baino. Duen soinu horrek xuxurlatu dit belarrira mila kontu.\n03/30/2017 at 13:43\nNi ere Nagore eta Xagrarekin bat nator. Gehien gustatu zaidana: ahozkotik oso gertu dagoela. Irakurtzerakoan istorioa entzuten ari nintzela iruditu zait momentu batzuetan. Nagib-ek kontatzen duen istorio paraleloak lagundu egiten du inpresio hori sortzen.


Zer saiatu ziran biderakusle bezela?.\nOrduko euskaldun ikasiak beren izkuntzarik aintzat artzen ezpa-zuten, eta oker guzia goitik bazegon, zer egingo zuten egin zutena baño geiago eskolarik zapaldu gabeko bertsolari apalak?....\nGarai artan entzuten ziran sermoi moduak entzun; garai artan ikasten zan dotrina ikasi, garai artan goikoak nolan zebituan ikusi, ta... zer egin bear zuten nekazari, errotari ta artzai bertsolariak (Zeruko Argia, 1963, urrillak 20).\nGaztetxo zala salatu eban au Basarri'k: Gaur arterañoko bertsolariak erru aundi bat izan dute.\nBear dan tokian abesteko konturik ez, ta ardantegitan ixildu ezin iñola.\nBeste gauza bat berriz, gai exkax gatz gabekoak.\nArdo kontua, neska zar kontua, alkarri gaizki esatea ta olakoxeak.\nOri ez da danen gogozko.\nLagunarte batean batutakoan edo orrela, oso egoki dago alkarren arteko ziriketa ori, parra eragiteko ta iendea gozatzeko oso atsegiña dalako Baña... gaur-gaur bezela, beste bide bat artu bear dute bertsolariak.\nDeun edo Santu bat goraldu bear danean, edo euskal erria goruntz jasotzeko era danean, olerkariren baten omenezko jaia danean, euskera zarra, edo erritxon bat, au edo ori zerbait danean, aurrean bear du bertsolariak, antxe ematen du ondo ta.\nNere adiskide begiko dan Enbeita zarrak alderdi ori izan du, ta zerbaitegatik dauka olako ospea.\nBeraz, egiteko au gaurko bertsolarien gaiñ gelditzen da.\nIrakurri ta ikasi egin bear.\nGero euskal erriari abestu, euskerari, Erri zaindariari ta era orretan.\nTa ortarako, jakiña, buruz osatu bear pixka bat. (ARGIA'ren Egutegia, 1934, 81 orr.).\nErri entzuleak be ba-dau emen zer ikusi ta zer ikasi.\nGeienetan ezin geinkeo zentzunik ukatu, baiña ba-ditu bere ipi-apa ta goraberak.\nZerbait dakianaren ezpan-ertzean aisa arrotu daroa barre-irri ezaiña.\nAskok uste dau bertsolariai txalo jotea txakur-amesa lez dala, ta oneik txirristaka ta laba-labaka lez jardun arren, lau puntuko bertso baten iru besterik sartu ez arren, askotan jo oi dautsez entzuleak sekulako esku-zarta biziak.\nNoizean noizean poto egiñagaitik, txaloz eskertu.\nEzta ori jokabide zurra.\nEztanik ez yako iñori zor, merezia baiño.


Barneko argia duten altzariak | Consumer\nBarneko argia duten altzariak\nEkipo elektrikoak tenperatura altuak erregistratzen baditu, atearen mugimenduarekin eragiten duen etengailu bat instalatu behar da.\nIrudia: Graeme Maclean\nAltzari batzuek argiztapen-sistema propioa dute. Armairuaren barruan edozein objektu aurkitzeko modu erraz bat, gelaren gainerako argia nahikoa ez denean. Hala ere, instalazio horiek Behe Tentsioko Erregelamendu Elektroteknikoan (REBT) jasotzen diren oinarrizko segurtasun baldintza edo arauak bete behar dituzte. Arau horiek “mota guztietako altzariei” buruzkoak dira, bulegoko altzariak barne, baita bainugelako altzari, ispilu eta elementuak ere.\nLehen taldeak -bainugeletarako ez diren altzariak- mahai, ohe, armairu, aparadore, telebistako altzari eta sukaldeko altzariak hartzen ditu. Kasu horretan, luminarien (bonbillak) ezaugarriak kontuan hartzen dira eta gainazal sukoietan (hala nola zurean edo oihalean) jartzea arautzen da. Araudiaren arabera, bonbilla horiek F ikurra izan behar dute markatuta, eta ekipo elektrikoaren potentziak espazio itxi batean gehiegizko tenperaturak eragin ditzakeenean, atearen itxiturak eragindako etengailu bat jarri behar da. Horrela, ekipoak zerbitzutik kanpo geratuko dira atea itxita dagoenean, ostatu-altzari batean edo argiz tolesten diren oheetan gertatzen den bezala.\nKableek malguak izan behar dute eta gomaz, PVCz edo antzeko materialez babestuta egon behar dute.\nHorrelako sistemen kableei dagokienez, ahal dela, hodi edo kanal babesleetan jarri behar dira, altzariak egiten diren bitartean. Kable horiek malguak izan behar dute eta gomaz, binil polikloruroz (PVC) edo antzeko materialez babestuta egon behar dute, hondatu ez daitezen. Azkenik, kableak altzarien paretetan eta baoen muturretan (hutsuneetan) finkatzen dira, eta konexioak, berriz, kaxa babestuetan kokatutako korronte-hartuneen edo borneen bidez egiten dira.\nBestalde, bainugelan instalatutako altzariek kontuan izan behar dituzte ITC-BT-27 arauan zehaztutako bolumenak eta aginduak. Testu hau etxebizitzetako barne-instalazioei buruzkoa da. Zehazki, “bainuontzia edo dutxa duten lokalak”. Arau horren arabera, bainugelarako edo komunerako ekipo elektrikoa duten altzariek finkoak izan behar dute, eta estalkidun konexio-kaxa bat izan behar dute, “tresna baten laguntzaz” soilik ken daitekeena.\nBainugelako altzariek estalkidun konexio-kaxa bat izan behar dute, “tresna baten laguntzaz” kentzeko modukoa.\nInstalazio horietarako luminariei dagokienez, Espainiako Argiztapen Fabrikatzaileen Elkarteak gomendatzen du, F ikurraz markatuta egoteaz gain, kontuan har ditzatela ITC-BT-27 jarraibidearen bolumenak eta aginduak, entxufeak, etengailuak eta argiztapen-aparatuak zein eremutan instala daitezkeen ezartzen baitute.\nbainu Iluminación-eu instalaciones-eu interior-eu muebles-eu


Baxoa euskaraz egin ezina salatu dute azterketaren lehen egunean | Baxoa euskaraz egin ezina salatu dute azterketaren lehen egunean – iparraldekohitza\nFilosofiako azterketarekin hasi dute gaur Zuberoa, Lapurdi eta Baxenabarreko terminaleko ikasleek baxoa azterketa. Irakasle, guraso eta ikasleek euskaraz egiteko eskubidea aldarrikatu dute.\nHistoria-geografia eta matematikako azterketak soilik egin ditzakete euskaraz baxoan Ipar Euskal Herriko ikasle euskaldunek. Bertze azterketa guziak, frantsesez. Eta hori salatzeko elkarretaratzea egin dute gaur Baionako Rene Cassin lizeoaren aitzinean, Ikasketak euskaraz, baxoa ere euskaraz lelopean. Bertan ariko baitira azterketak egiten terminaleko ikasle ugari egunotan.\nLizeo bakarra dago euskarazko irakaskuntza eskaintzen duena Ipar Euskal Herrian: Baionako Bernat Etxepare lizeoa. Eta bertan eramaten dute aitzina Baxoa Euskaraz! dinamika zenbait ikaslek. Haiekin batera, Seaskak eta Etxepare lizeoak berak salatu dute irakaskuntza guzia euskaraz eginagatik bukaerako azterketa ezin dutela hizkuntza berean egin.\nGaitzetsi dutenez, hezkuntza kodeak baimendu egiten du baxoa euskaraz egitea, baina horretarako baliabiderik ez dute jartzen: “Urteak dira Hezkuntza ministerioak EEPren bidez azterketak euskaraz egiteko urratsak hitzeman dituela, baina Bordele eta Paristik ez dute inolako borondaterik ageri egoera aldatzeko”. Izan ere, legearen arabera froga guziak frantsesez egin behar dira “eskualdeetako hizkuntzen” irakaskuntzak hala eskatzen duenean izan ezik. Kasu horretan leudeke Seaska eta Etxepareko ikasleak.\nHalaber, Frantziak hizkuntza gutxituen Euroituna berretsiko duela erran duen urte berean hizkuntz eskubideak urratzen segitzea kontraerranean daudela deitoratu dute: “Frantziako estatuburuak eurokarta berretsiko duela dion unean, zer sinesgarritasun ukan dezake, jadanik legeak azterketak euskaraz egitea posible egiten duenean, eta aukera hori debekatzen dutelarik?”. Euskarari “zor zaion ezagutza” ematea galdegin dute.\nGlisofatoa oinarri duten pestizidak ezingo dira libre saldu Iparraldean\nEhunka lagun bildu dira Miarritzen sexu aniztasunaren alde\nTokiko hizkuntzen aldeko lege asmoa boz bakarragatik bota dute gibelera


Gaixotzeko beldurrez gaixo | Bizigiro | Berria\nBeldurrak gidatutako gaitz bat da hipokondria; gaixotasun larriak nozitzeko izuak paralizatu egiten ditu hipokondriakoak, eta eguneroko bizitza pertsonal, sozial eta profesional arrunta oztopatu. Osasun galera dute mintzagai nagusia eta, askotan, bakarra. Jokaera irrazionala dute, gorputz sentsazio batetik abiatu eta mina eta sufrimendua sentitzen dituztela baieztatzen dute, ezbairik gabe. Gaixotzeko beldurrez gaixotzen dira, interpretazio ezkorren gurpil zoroan murgilduta egoten dira, eta haien bizitza gidatzen duen beldurrak antsietatea sortzen die.\nPatologiak sintomatizatu egiten du pertsona horien sakoneko izua; finean, «heriotzari diote beldurra», zehaztu du Edurne Saizar psikologoak. «Egiazkoa edo irudikatua izan daitekeen seinale edo sintoma somatiko bati heldu, eta, interpretazio pertsonaletik abiatuta, gaixotasun larria izateko beldur dira edo halakorik dutela uste dute». Hipokondriakoen pentsamenduen eta kezken oinarriak zerikusia izan dezake errealitatearekin; edo ez. Hau da, posible da hipokondriakoek ere egiazko sintoma fisikoak edukitzea; arazoa, baina, horien interpretazioan datza. Hipokondriakoek muturrera jotzen dute, obsesioak itsututa, beti. Gaixo daudela sinetsita daude, eta edozein izan daiteke gaitza, larrietan larriena euren pentsamenduetan. «Norberaren osasunaren irudia distortsionatua dute erabat». Ondorioz, sintomen «neutraltasun» posiblea ukatu, eta okerrenera jotzen dute.\nHipokondriakoa izateko arrazoi eta kausen soka gaitza bera bezain konplexua da. Posible da inguruko batek pairatutako gaixotasun larri baten ondorioz garatzea beldurra; hau da, trauma batek eragina izatea. «Osasunari eta gaixotasunari loturiko aurrez bizitako esperientzia kaltegarriak aurki daitezkeela uste da, sintomak beti oso negatiboa den zerbait agertzea dakarren sinesmena eragiten dutenak izaten dira. Sinesmen horiek gertaera baten ondoren aktibatzen dira, eta pentsamendu negatibo automatikoak agertzea eragiten dute. Horrek sortzen du antsietatea».\nKezka eta patologia bereizteko zenbait irizpide daude, eta horiek betez gero diagnostikatu daiteke hipokondria; ez bestela. Seinaleak hauek dira: kezkak hor segitzea azterketa medikoak egin ondoren, kezkak klinikoki esanguratsua den ondoeza sortzea, lana, harremanak edo gizabanakoaren jardueraren beste arlo garrantzitsu batzuk hondatzea eta nahasmenak sei hilabetetik gora irautea, besteak beste.\nHipokondriakoen obsesioak, antsietateak eta beldurrak eragina dute egunerokoan, eta bizi ohiturak mantentzea oztopatzen diete. «Etengabeko alerta egoeran bizi dira, beren gorputz sintomak une oro kontrolatuz». Ondorioz, haien jarduerek eta ardurek nabarmen egiten dute behera, eta lantokian arazoak izan ditzakete. Gorputz sentsazioetan dute arreta guztia, eta inguruan eraikitako harreman sarea alboratzen dute.\nPentsa liteke osasun arazoak detektatzeko tresna erraza dutela hipokondriakoek eskura: medikuak. Medikuarenera joan eta hark egindako osasun azterketak behar luke beldurra uxatzeko nahikoa sendagai, baina ez da horrela izaten. Hipokondriakoek beste bide batzuk bilatzen dituzte: «Beren buruari diagnostikoak egiten dizkiote; Internetera jotzen dute maiz beren hipotesiak indartzeko». Izan ere, Saizarrek esplikatu du diagnostiko eta mediku froga onek ez dituztela lasaitzen. Korapilatsuagoa da gaitza konpontzeko bidea.\nTerapiari eta hipokondriari aurre egiteko tresnez hitz egitean, badira oinarrizko zenbait irizpide. «Lehen urratsa gaia alboratzea da; besterik esaten ez bada, debekatua dute autodiagnostikoak egin eta osasunaz eta gaixotasunez hitz egitea». Konpromisoa hartuta abiatzen da sendatzeko bidea. Kasuan-kasuan baloratu behar da zer tresna den eraginkorrena, baina badira zenbait aukera: autoestimua lantzea, heriotzari eta gaixotasunei zaien beldurra lantzea, terapia kognitibo konduktuala egitea... azken hori zertan datzan azaldu du Saizarrek: «Pentsaera irrazionalak analizatu, auzitan jarri eta errealistagoak diren horiekin kognizioak eta jokaerak eraldatzeari ekin». Esposizioa, hau da, sentsazio fisikoak onartu eta aurka ez egiteko teknika izan daiteke tratamendurako beste aukera bat.\nFamiliak eta ingurukoek ere badute zeresana. Saizarrek adierazi du hipokondriakoek maiz sentitzen dutela ez dituztela «ulertzen»; horregatik, inportantea da inguru goxoa sortzea, gaixoaren estutasuna arintzen laguntzen saiatzea. «Ez epaitzen eta arreta beste nonbait jartzen ahalegindu behar dute ingurukoek, eta enpatikoak izan». Era berean, ezinbestekoa da norberaren gaitasuna neurtzea eta ondo neurtu eta garbi edukitzea noraino lagundu dezakeen bakoitzak.\nHipokondria kasuak, batik bat, helduengan hautematen dira; haurrengan, berriz, «joerak» dira. Hala uste du Ana Elosegi psikologoak. «Haurren emozioak askoz aldakorragoak dira, eta zaila da kezkak luze irautea; helduok askoz eskema mental finkoagoa dugu, eta luzaroan eusten diogu emozio bati». Dena den, badira gaixotzeari ohiz kanpoko beldurra dioten haurrak. Azpeitiko Harremanak elkarteko (Gipuzkoa) zuzendaria da Elosegi, eta antzekotasunak ikusten ditu horrelako joerak dituzten haurren artean. «Gaixotzeko beldur diren haurrak oso kontrolatzaileak izaten dira, zorrotzak; kaosak urduri jartzen ditu». Inguruak ere eragina du jokamolde horietan. Gurasoek haurrengandik espero dutena, esaterako, faktore esanguratsua izan daiteke; guraso oso zorrotzak dituzten haurrengan sortu ohi dira beldur eta antsietate arazoak. «Dena nahi dute gaur egungo gurasoek: ikas dezatela, kirola egin dezatela... eta, gainera, emozioak kudeatzeko gai izan daitezela». Maila hain altu jarrita, zaila da antsietateari aurre egitea.\nKanpo faktoreen eragina\nHelduen kasuan bezalaxe, beldur horren jatorria kanpo egoeren ondorioz aktibatu daiteke, eta aurretik bizitako esperientzia negatibo bat dute jatorri. «Guk kontsultan ikusi dugu haur batek gehiegizko beldurra izatea gaixotasunei, adibidez, bere ahizpa gaixotzen denean». Horrelakoak kudeatzeko, beldurra lantzea eta «errealitate puntua» jartzea aholkatu du Elosegik. Hau da, emozioen gainetik arrazoia gailentzea da funtsezkoa, egoera erreala zein den ohartarazi eta beldurra arrazionalizatzea. «Beldurrari buruz hitz egitean, antsietatea baretu egiten da sarritan; askatu eta txikitu egiten da beldurra».\nGarai zailak dira hipokondriakoentzat. COVID-19 gaitz berriaren pandemiak kinka larrian jarri ditu hura pairatzen dutenak; izan ere, gehiegizko informazioak estres sentsazioa areagotzen du, eta interpretazio ezkorrak egiteko joeran sakontzea dakar. «Antsietate arazoak dituztenentzat, pandemia egoera larriagoa bihurtzen da. Koronabirusaren sintometako baten aurrean, neurriz kanpoko alerta egoera ekarriko die», zehaztu du Saizarrek.\nTelebista piztu, egunkaria erosi, auzokidearekin hitz egin, leihotik begiratu... orain, gaixoen pentsamenduetan ez ezik nonahi da osasun krisia hizpide. Saizarrek jakinarazi du inguruko estimuluek kalte egiten dietela bestela ere osasuna galtzeko beldurrez bizi direnei. «Antsietate egoera horretan, litekeena da gaixo ez daudenek gaixo daudela pentsatzea» .\nHaurrei dagokienez, berriz, Elosegik uste du antsietatea duten haurrak «babestuago» senti daitezkeela etxean. «Azkenean, gurasoekin daude, gurasoen jarrera ere malguagoa da; ziur asko, haur horiek hobeto egongo dira etxean sartuta». Bestalde, Elosegiren aburuz, haurrentzat ondoriorik okerrenak itxialdiaren ondoren etorriko dira. «Ni kezkatzen nauena konfinamenduaren ondorengo aldia da; ikusi beharko da nola gizarteratuko ditugun berriz haurrak sozializazio falta horren guztiaren ondoren. Hor arazo larriak izango ditugu».\nEdonola ere, gaixoak ez epaitzea, eta autoestimua eta heriotzari dioten beldurra lantzea dira hipokondriari aurre egiteko tresnarik eraginkorrenak. Emozioen gainetik, arrazoiak gailendu behar du; beldurraren gainetik, errealitateak eta datu objektiboek. Izan ere, paradoxikoa izan arren, gaitz bakarra da hautemanezina hipokondriakoentzat: hipokondria.


ARATZ GIA TALDEA: enero 2007\nUrteroko moduan, abenduaren 26tik 29ra irteera bat egin dugu Aratz taldekook. Azken bi urteetan Izurtzan igaro ditugu gabonak, Durango ondoan, baino aurtengoan etxez aldatzea erabaki dugu eta Orendainera joan gara, Alegiatik gora. Etxea zahar xamarra da, baino badu bere xarma. Gainera, ingurua paregabea du, Txindoki ikusten baita aurrez-aurre. Hori bai, etxea nahiko hotza da, eta ez du berogailurik, baino eraman ditugu estufa elektriko pare bat eta konpondu gara haiekin.\nHaur gutxi azaldu zaizkigu irteerara, urteroko kontua. Gabonetan asko kanpora doaz, familiarengana, beste batzuek planak egiten dituzte, eskiatzera doaz, alferkeria sartzen zaie... Hala ere, aurtengoan oso haur gutxi azaldu zaizkigu. Momenturen batean ia haurrak bezainbeste monitore geunden! Hala ere, haur gutxi etortzeak badu bere alde polita ere. Izan ere, giroa goxoagoa da, familiartekoagoa. Haurrek denbora gehiago ematen dute monitoreokin, eta normalean baino erlazio estuagoa sortzen da denon artean. Pena da haur gutxi azaltzearena, baino dena ez da txarra.\nLagun ezkutua, opari trukeak, tailerrak, pista-jokoak, mendira txangoa (Oinarinak Auza-Gaztelura joan ziren egunpasa, sekulako eguraldiarekin. Ze inbidia!), risoterapia, gitarra sesioak, abestiak, dantzak, antzerkiak... eta futbolin partida ugari, piloa (Orendaineko etxean bada futbolin zahar bat, barrak mugitzeko kriston indarra egin behar den arren arrakasta itzela duena). Talde-eguna ere ederra izan dugu, gorputz atalen ingurukoa. Laburbilduz, betiko moduan primeran pasa dugula denok, eta nahiz eta hotza izan, gehienok gustora geratuko ginatekeela egun pare bat gehiago bertan, gure arteko giroaz gozatzen.\nUrte berri on eta hurren arte, Aratz!!\nPublicado por Aratz Gia Taldea en 9:55 a. m.


Itsasoaren ura tenperatura\nGIPUZKOAKO KOSTALDEAREN BIOGEOGRAFIA\nBizkaiko itsasoa eta, zehazkiago, haren hego-ekialdeko zatia -Gipuzkoako kostaldeari dagokiona- bereziki erakargarria da biogeografiaren ikuspegitik. Aurreko mendearen amaieran bertan ere, Frantziako naturalista batzuek gure kostaldeari eragiten dion anomalia biogeografiko bitxi bat nabarmendu zuten. Izan ere, Ipar Atlantikoko gainerako lekuetan marearteko zonetan bizi diren alga arreen populazio trinkoak ez dira agertzen Gipuzkoako kostaldean, baina badaude Frantziako kostaldean Landetatik iparraldera, hala nola kantauriar kostaldean Bizkaitik mendebaldera.\nZenbait espezie, Bifurcaría rotunda esate baterako, zeinen hedapen geografikoa Ingalaterratik Marokora bitartekoa baita, ez da agertzen euskal-frantziar kostaldean, ez eta Gipuzkoako ekialdeko kostaldean ere. Hain zuzen ere, Zarautz eta Zumaia artean baino ez da agertzen, eta poliki-poliki gero eta ugariagoa da mendebalderantz egin ahala.\nIparralderanzko joerako beste espezie asko -besteak, beste, Ascophylhtm nodosum, Fucus vesiculosus, Fucus serratatus, Himanthalia elongata eta Pelvetia canaliculata alga arreak, Littorina obtusata, L. saxatilis eta Patina pellucida magurioak, Asterias rubens itsas izarra, Balanus balanoides eta B. improvisus zirripedioak eta Raniceps raninus, Cyclopterus lumpus eta Enophrys bubalis arrainak- ia-ia ez dira agertzen gure kostaldean, baina nahiko arruntak dira Galizian eta Frantziako Bretainian.\nBaina hegoalderanzko joerako beste espezie batzuk -Lithophyllum tortuosum, Jania longifurca kare-algak; besteak beste, Patella rustica, Simnia spelta, Ocinebrina edwardsi moluskuak; Líthophaga caudigera eta Pholas callosa molusku litofagoak; Holothuria helleri ekinodermoa; eta zenbait arrain, Blennius pilicornis eta B. íncognitus, adibidez- bereziki arruntak dira gure kostaldean. Duela gutxi arte Mediterraneo itsasoko endemikotzat jotako hainbat espezie (Pseudolirius kroyeri, H. helleri, B. íncognitus eta abar) oraindik orain Gipuzkoako kostaldeko hainbat lekutan aurkitu dituzte, eta horrek beren hegoalderanzko joera egiaztatzen du.\nEgia esan, Gipuzkoako kostaldean aurki ditzakegun biozenosiek gehiago gogorarazten dituzte Mediterraneokoak Atlantikokoak baino, eta poliki-poliki, Iparralderantz zein Mendebalderantz egin ahala, muga biogeografikoak aurkitzen ditugu iparralderanzko joerako hainbat espezierentzat, zeinek, neurri batean, gure uretan bizi diren espezie hegoaldetarren lekua hartzen baitute.\nHainbat modutan azaldu dira aldaketa biogeografiko horiek. Egile batzuen ustez, kostaldearen ezaugarri geologiko eta petrografikoen ondorioa dira. Beste batzuen ustez, argitasuna da banaketa berezi hori baldintzatzen duen faktorea. Baina, ziur aski, Bizkaiko itsasoko txoko horretako uren azaleko tenperatura da fenomeno horren eragilea.\nNeguko hilabeteetan, latitudearen arabera espero daitekeena da Bizkaiko itsasoko azaleko tenperaturen banaketa, baina udan, alde batetik, Galiziako kostaldearen aurreko urak hoztu egiten dira ur sakonak agertzearen ondorioz, eta, bestetik, Gipuzkoa aurreko urek oszilazio mugimendu bat egiten dute, eta ur estratifikatu horiek neurri batean egonean bezala gelditen dira gure kostaldearen aurrean, eta poliki-poliki berotu egiten dira, eta ur beroko poltsa bat osatzen dute udako hilabeteetan Gipuzkoako kostaldearen aurrean; horko tenperatura udako garai honetan Mediterraneoan izaten denaren antzekoa da. Eta hala, abuztuan, azaleko uren tenperatura 21-22 gradu zentigradukoa da, baina soil-soilik 50 metro beherago izugarri jaisten da tenperatura, 11 gradu zentigradura, eta horrela jarraitzen du 500 metroetaraino.\nBaliteke fenomeno hori izatea Gipuzkoako kostaldean eta Bizkaikoaren zati batean itsasertzeko flora eta fauna bentonikoan gertatzen den hegoaldetartzearen eragilea.\nZenbait egoera berezitan edo, batzuetan, aldi batean (adibidez, XIX. mendearen amaieran edo 1956. urtean), eta tenperaturak ohikoak baino hotzagoak direnean, baliteke Gipuzkoako kostaldea ur hortzetako espezie iparraldetar batzuek kolonizatzea, eta orduan iparraldetartze bat gertatzen da. Azken urteotan ez da antzeman horrelako fenomenorik, eta florak eta faunak hegoalderanzko ohiko joerarekin jarraitzen dute, are espezie tropikal batzuk inportatuta ere; besteak beste, Elminius modeslus (Australiako zirripideoa) eta Asparagopsis armala eta Bonnemaisonia hammifera (hurrenez hurren Australia eta Japoniatik datozen alga gorriak)–. Azken hori oso kopuru handietan garatzen ari da Donostiako Kontxa badiako zona infralitoralean.